text:
खगड़िया जिलाक बेलदौर थानान्तर्गत बलैठा गामक निवासी श्री आलोक सिंह जेकि अपन अभिनय जीवनकें शुरुआत ग्रामीण स्तरकें नाटक स’ केलनि आ वर्तमानमे मुंबई फिल्म उद्योग जगतमे कएक टा टीवी सीरियल आ बड़का पर्दाकें फिल्म धरि अपन अभिनय क्षमता स’ प्रतिष्ठित बैनर केर प्रोडक्शन सभमे नीक काज क’ रहलाह अछि । कोनो हिन्दी सीरियल निर्माणक क्रममे दिल्ली आएल रहथि हुनका संग संपर्क भेल बातचीत भेल आ मैथिलीमे हुनक बाजब आ भाषा प्रति अनुराग देखि रहल नञि गेल हुनक अभिनय यात्रा केर संदर्भमे किछु गूढ़-गूढ़ गपसप स’ अवगत भेलौं । दिल्लीमे हुनका संग भेल युवा गीतकार मनीष झा "बौआभाई"क भेंटवार्ताक किछु अंश :
नमस्कार आलोक जी ! भेंट-घाँटक क्रममे अपनेंक स्वागत अछि ।
नमस्कार मनीष जी ! बहुत बहुत धन्यवाद ।
आलोक जी, हमरा लोकनि अपनेंक शैक्षिक आ अभिनय पृष्ठभूमि स’ अवगत होमय चाहै छी ।
हमर पढ़ाई-लिखाई खगड़ियाक पी.डब्ल्यू. हाई स्कूल स’ मैट्रिक आ तकरा बाद कोशी कॉलेज स’ बी.ए. (इतिहास प्रतिष्ठा) तक भेल अछि । पढ़ाई करिते रही तही समयमे गामक नाटक सभमे भाग लैत छलौं । ब्लॉक स्तर पर हमरा गामक दुर्गापूजा बड्ड प्रसिद्ध रहै जाहिमे दू राति नाटक होइत छलैक । शुरुआतमे त’ हमरा सहयोगी कलाकारक भूमिका भेटै मुदा ओ मुख्य नायक स’ बेसी प्रभावी भ’ जाइ तखन पूरा गौंआ निर्णय ल’ हमरा मुख्य नायकक भूमिका लेल प्रस्ताव रखलनि आ तकर निर्वाह हम संभवतः केलियनि । ओही क्रममे कएल गेल किछु ऐतिहासिक नाटक स्मरण अछि जेनाकि- सिकन्दर पोरस, जालियाँवाला बागमे जनरल डायर, रावणवधमे रामचन्द्र, जयद्रथवधमे अभिमन्यु, पृथ्वीराज चौहान, अमरसिंह राठौर, नादिरशाह आदि । ई क्रम बरख १९९८ धरि चलल आ गामक नाटकमे जखन खूब प्रशंसा होमय लागल त’ मनोबल बढ़’ लागल आ एकटा प्रोफेशनल कलाकार बनबाक इच्छा तीव्र होमय लागल आ बरख १९९९मे पटना दूरदर्शन स’ जुड़बाक अवसर भेटल ।
पटना दूरदर्शनक कोन-कोन कार्यक्रममे आ केहेन-केहेन पात्रक भूमिका सभ भेटैत छल ?
शुरुआतमे त’ छोट-छोट रोल सभ भेटैत छल जेनाकि ३१ दिसम्बर, नव वर्ष, होली, वैसाखी, दिवाली आदिकें अवसर पर आयोजित स्पेशल एपिसोडमे कार्यक्रमक प्रस्तोता वा कोनो सीनमे कॉमेडी करबाक अवसर भेट जाइत छल । बरख २००१मे एकटा सीरियल “कब तक सहेंगे हम” जाहिमे किछु नामी कलाकारक संग अभिनय के मौका भेटल ओहिमे मुख्य नायक इंस्पेक्टर आदेश सिन्हा के रोल भेटल छल आ सहयोगी कलाकारमे जेठ भाइकें भूमिकामे छलाह ऋषभ शुक्ला (महाभारतक शान्तनु), भाभी के भूमिकामे कंचन जी (सहायक अभिनेत्री,सनम बेवफ़ा), गीत लिखने रहथि प्रसिद्ध गीतकार विनय बिहारी (वर्तमानमे सम्प्रति-कला आ संस्कृति मंत्री,बिहार सरकार) , पार्श्व स्वर देने रहथि महेन्द्र कपूर ।
प्रायः अपना सभ दिसक लोकके संग एकटा आर समस्या रहल अछि (ओना वर्तमानमे एहि मानसिकतामे किछु परिवर्तन जरूर भेलैइयै) जे अभिभावक एहि कर्ममे उतरबाक वास्ते स्वीकृति नञि देइत छलाह, अपनेंक केहेन अनुभव रहल अछि ?
एहि मामिलामे हम बहुत खुशनसीब छी जे हमर माता-पिता, भाई-बहिन, गौंआ-समाज, कर-कुटुम सभ कियो बहुत प्रोत्साहित करैत रहलाह अछि । हमर पिताजी स्वयं रंगमंचक बहुत नीक अभिनेता रहल छथि तैं ओ एहि वास्तविकता स’ नीक जेंकाँ परिचित छलाह आ ततेबा नहि हम प्रारम्भमे कएकटा सीरियलमे निर्माता सेहो रहल छी जाहिमे आर्थिक सहयोग घरे स’ भेटल रहय । ओना हमरा घरमे फिल्मी कलियाँ, फिल्मी दुनियाँ, माया, इंडिया टूडे आदि पत्रिका नियमित रूप स’ लेल जाइत रहैक आ हम सभ छोटे स’ कलाकार सभक जीवनी पढ़ियै जे कियो कंडक्टर रहै, कियो मजदूर रहै, कियो ड्राइवर रहै, कियो स्पोर्ट्स ब्वॉय रहै आ संघर्ष करैत-करैत आइ बॉलीवुड के प्रतिष्ठित कलाकारमे गानल जाइत छथि तैं हमरा घरमे सभ गोटे एहि सच्चाई स’ अवगत रहथि । अढ़ाइ बरख धरि काजक वास्ते बौआइत बौआइत हम स्वयं विचलित भ’ गेलौं मुदा घरक लोक तहियो मनोबल बढ़बैत रहल तैं एहि स’ नीक अनुभव आर की भ’ सकइयै हमरा वास्ते ।
पटना स’ मुंबई धरिक यात्राक सम्बन्धमे किछु कहल जाउ आ ओत’ स्थापित हेबामे किनक सहयोगकें स्मरण राख’ चाहब ?
सीरियल “कब तक सहेंगे हम” हमरा वास्ते संजीवनी बूटीकें काज केलक कारण अही बहन्ने नीक नीक कलाकार लोकनि स’ सम्पर्क बढैत चल गेल आ फेर दोसर सीरियल “पायलट” केर पार्श्व गायन लेल हमरा लोकनि महेन्द्र कपूर जी लग गेलौं जकर रेकॉर्डिंग जुहू चपाटी स्थित नेपोलियन स्टूडियोमे भेल छल आ लगातार मुंबईकें आवागमनकें क्रममे बरख २००३मे महेन्द्र कपूरजीक बालक रोहन कपूर जी स’ परिचय भेल । रोहन कपूर जी बहुतो सूत्र सभ देलनि मुदा अपन किस्मत कहियौ वा संघर्षक दिन कहियौ कोनो तेहेन काज सभ नञि भेटैत छल बादमे ओहो बेसी काल विदेशेमे रहैत छलाह आ तै ल’ क’ सम्पर्को कम होमय लागल । किछु आर लोक सभ जिनका संग भेंट-घाँट रहय पुनः मिल’ गेलियनि त’ पता चलल जे ओहिमे स’ किनको ऑफिस शिफ्ट भ’ गेलनि त’ केयो कमरा बदैल लेलनि आ ओहि समयमे मोबाइलक सेहो एते चला-चलती नञि रहै , केयो-केयो पेजर नं. देने रहथि मुदा तै स’ तालमेल नञि बैस पाबय । ओही दरम्यान धीरे-धीरे पूरा फिल्म इन्डस्ट्री के चक्कर लगेलौं आ तकरीबन अढ़ाइ बरख धरि कैमरा फेस करैके मौका तक नञि भेटल मुदा हमहूँ ठनने रही जे खाली हाथ आब घर नञि जाएब । ओहि ठाम टिकबा वास्ते पाइ सेहो आवश्यक छल तैं रतुका शिफ्टमे नौकरी करी मुदा रतुका जगरना के बाद दिनमे हिम्मत काज नञि करै आ दिल बेर बेर एतबे कचोटय जे कलाकार बन’ आयल रही आ ई कोन नोकरी कर’ लगलौं । गाम-घरक वा जान- पहचानक किछु लोक सभ रहबो करथि मुदा हुनका लोकनिकें कला क्षेत्रमे नञि त’ कोनो सम्पर्क रहनि आ नें कोनो अभिरुचि ।
एहेन समयमे विचलित नञि भ’ क’ संघर्षकें जारी रखबाक पाँछा कोन एहेन अपेक्षा छल ?
उम्मीद कहियौ वा संजोग कहियौ बरख २००६मे एक गोट भोजपुरी फिल्म “देवरजी”मे अभिनेता कृष्णा अभिषेक आ संगीता तिवारी जीकें संग काज करबाक अवसर भेटल आ ओही दरम्यान एहि फिल्मक चीफ असिस्टेंट डायरेक्टर अब्बास स’ मुलाकात भेल जेकि नदीम रिज्वीक फिल्म अभिनेता राजपाल यादव के संग “अंडरट्रायल” बनबैत रहथि ओहिमे एकटा सहयोगी कलाकारकें रोल देलनि जाहिमे हमर आठ-नौ टा सीन रहय । किस्मत एहेन जे जखन काज भेटब शुरू भेल त’ पता चलल जे हमर छोट भाईकें ब्रेन ट्यूमर भ’ गेलनि तुरंत बोरिया-बिस्तर समेटि घर चल गेलौं आ हुनक इलाज वास्ते दिल्ली, मुंबई, हरिद्वार, वैद्य, नीम-हकीम लोक जत्त’ कहय से संभवतः सभ ठाम ल’ गेलियनि आ करीब एक बरखक इलाजकें बाद जखन ओ सुधारावस्थामे एला त’ पुनः २००८के अंतमे मुंबई आबि शून्य स्तर स’ काज ताकब शुरू केलौं । एकटा प्रोडक्शन हाउसमे नोकरी पकड़लौं आ जखन धीरे-धीरे कास्ट डायरेक्शनकें अनुभव होमय लागल तखन आब अपन स्वतंत्र काज सेहो कर’ लगलौं जाहि क्रममे ढेरी विज्ञापन सभ भेट’ लागल । २००९मे एकटा बहुत पैघ प्रोडक्शन हाउस “सिनेविस्टा”कें कास्टिंग डायरेक्टर स’ परिचय भेल हुनका सभ बात कहलियनि ओ हमरा बी.ए.जी. फिल्म्स के ऑफिस (वर्तमानमे एकता कपूर के बालाजी टेलीफिल्म्स) ऑडिशन लेल पठेला संजोगवश हमर चयन भेल शाहवाज खान अभिनीत सीरियल “मितवा” आ ओ शूटिंगक चारि दिनक बाद स्टार प्लस पर प्रसारित भेल । ज’ देखल जाए त’ ई सीरियल हमरा लेल बड्ड लक्की छल कारण जे तकरा बाद लगातार काज भेट’ लागल आ ओत्तहि स’ हमर उम्मीद जागब शुरू भेल ।
जखन फेर श्रीगणेश भेल त’ कोन-कोन चैनल वा प्रोडक्शन कम्पनी सभ लेल काज करबाक अवसर भेटल ? ज’ स्मरण होए त’ किछु सीरियल आ फिल्मक नाओं सेहो जनाओल जाउ ।
सिनेविस्टा कम्पनीकें कास्टिंग डायरेक्टर जेकि हमरा ऑडिशन लेल पठौने छलाह “मितवा”मे अभिनय देखि ओ सेहो अपन सीरियल “अजनबी” लेल ऑफर केलनि जेकि स्टार वन (आब लाइफ ओके) पर प्रसारित भेल छल । बरख २०१०कें सितम्बर महिनामे स्टार प्लस के एकटा बहुत बढियाँ सीरियल “काली”मे आशुतोष राणाजीक संग बहुत रास एपिसोडमे अभिनय करबाक अवसर भेटल तकरा बाद त’ सोनी, स्टार प्लस, दूरदर्शन, लाइफ ओके, कलर्स, जी टीवी, सब टीवी, एम टीवी, एनडीटीवी इमेजिन, न्यूज चैनल आदिकें माध्यम स’ सीरियलकें लाइन लागि गेल जाहिमे “लागी तुझसे लगन”, “बड़े अच्छे लगते हैं”, “गीता”, “भाग्य विधाता”, “अफसर बिटिया” “धर्मपत्नी”, “पापड़पोल”, “आर.के. लक्ष्मण की दुनियाँ”, “सी. आई. डी.”, “सावधान इंडिया”, “क्राइम पेट्रोल”, “हिटलर दीदी”, “ये रिश्ता क्या कहलाता है”, “साथिया साथ निभाना”, “ये हैं मोहब्बतें”, “पुनर्विवाह”, “हंटेड नाईट”, “महाराणा प्रताप”, “झाँसी की रानी”, “फीयर फाइल”, “पवित्र बंधन”, “मर्यादा”, “प्रतिज्ञा”, “अर्जुन”, “सरवीन दुग्गल”, “दी बॉडी प्रोजेक्ट”, “लव दोस्ती डांस”, “प्रधानमंत्री”, “वन्दे मातरम्”, “एक बूँद इश्क”, “शपथ”, “कैसा ये रिस्क है, अजब सा इश्क है”, “पुलिस फाइल”, “शैतान”, “जुगनी चली जलंधर” आदि तकरीबन ५०टा स’ बेसी सीरियलमे काज करबाक अवसर भेटल आ वर्तमानमे बहुतमे क’ए’ रहल छी । बड़का पर्दाकें फिल्ममे हिन्दी “अंडरट्रायल”मे राजपाल यादवकें संग, “सिंघम रिटर्न्स”मे अमोल गुप्तेकें संग , भोजपुरी “देवरजी”मे कृष्णा अभिषेककें संग, “सैंया के साथ मड़इया में” पवन सिंहकें संग, “ससुरारी जिन्दाबाद” रविकिशनकें संग, “भोजपुरिया डॉन” मनोज तिवारीकें संग, “एलाने जंग” “नेहिया लगवली सैंया से” आदि करीब एक दर्जन स’ बेसी । मैथिलीमे नवीन मिश्राजीक फिल्म “दीवाना अहाँक प्यार में” खलनायक मंटू झाक संग अभिनय करबाक अवसर सेहो भेटल अछि । विज्ञापनमे अशोक त्रेहानकें संग “टी वी एस मोटरसाइकिल”, महक जैनकें संग “फेयर एंड लवली”, “एक्सिस बैंक”, “साईकिल छाप अगरबत्ती” सन-सन करीब दर्जन भरि स’ बेसी ब्रांडकें विज्ञापन ।
एत्तेक रास फिल्म, सीरियल आ विज्ञापन स’ जाहिर होइत अछि जे अपनें अभिनयमे खूब नीक मँजा गेल छी । एखन धरि सहयोगी कलाकारक रूपमे विभिन्न सीरियलमे देखलौं अछि मुदा नियमित रूप स’ नञि । दर्शक स’ नियमित रूपे जुड़बा लेल कोनो तेहेन सीरियल केलौं अछि त’ कहल जाउ ।
कोनो भी क्षेत्रमे संघर्ष जीवन भरि संग रहै छै खासक’ कला सनक कैरियर बला क्षेत्रमे किछु बेसिए । हँ’ एतबा त’ जरूर अछि जे जीविकोपार्जनमे कोनो दिक्कत नञि होइत अछि आ संपर्क व्यावसायिक लोक सभ स’ बेसी अछि तैं काज सेहो लगातार भेट रहल अछि, मुदा एखन धरि कोनो तेहेन सीरियल नञि आएल अछि जाहिमे नियमित रूप स’ उपस्थित होइत रही मने दू-चारि वा दस टा एपिसोडमे काज भेटल फेर दोसर सीरियल के तलाश जारी । हमरा आइ धरि अहू बात लेल मोन मलीन नञि भेल जे लीड रोल नञि भेटिक’ सहयोगी कलाकारक रोल भेटैत कारण हमरा जे रोल भेटैत अछि ओकरे समर्पित भाव स’ निर्वहन करै छी आ संतुष्ट रहै छी आ लीड रोल तक पहुँचबा लेल प्रयास जारी अछि । ओना “एपिक” नामक चैनल पर शीघ्र प्रसारित होमय बला सीरियल “टाइम मशीन”मे पुलिस इंस्पेक्टरकें रूपमे श्रृंखलाबद्ध काज करबाक अवसर भेटल अछि । किछु आर नीक-नीक चैनल दिस स’ सेहो ऑफर अछि जकर शूटिंग एखन शुरू नञि भेल अछि जकर जानकारी सेहो अबिलम्ब देब । आशा अछि जे अही बहन्ने दर्शक लोकनिक सोझा नियमित रूप स’ अबैत रहब आ हुनका लोकनिक नेह, सिनेह आ दुलार पबैत रहब ।
अपनेंके त’ आब टेलीविजन स’ ल’ क’ बड़का पर्दा धरिक कैमरा फेस करबाक बेस अनुभव अछि । एहि दुन्नू ठाम अपना आपकें प्रस्तुत करबामे कोन बात सभक ध्यान राख’ परैइयै ?
निश्चितरूपे ई दुन्नू जगह अपना आपमे एकटा महत्त्वपूर्ण स्थान रखैत अछि मुदा दुनुमे अंतर ई छैक जे कैमराकें सोजहा अहाँ कोन रूपे प्रस्तुत होइत छी । बड़का पर्दाकें फिल्मक शूटिंग वास्ते जे कैमराकें फ्रेम होइ छै तैमे अभिनय करबा लेल शारीरिक स्वतंत्रता रहै छै जे हाथ पैर कने बेसियो फरकि गेल त’ ओकर गुंजाइश भ’ जाइ छै आ ततेबा नञि कोनो गलती भ’ गेला पर बेर-बेर री-टेक वास्ते मौका सेहो भेटै छै आ समय पर्याप्त रहै छै, एकर ठीक विपरीत सीरियलकें शूटिंग वास्ते कैमराकें फ्रेम सीमित दायरा तक निर्धारित रहैत छैक तैं ओतबेमे अपना आपकें सेट क’ क’ लाइन बाइ लाइन डायलॉग आ एक्स्प्रेशन दुन्नूकें धियानमे राखि अभिनय कर’ परै छै जत’ बहुत बेर री-टेककें अवसर नञि भेटै छै कारण आधा घंटाकें सीरियलक टेलीकास्टमे साढ़े सात मिनटकें विज्ञापन आ साढ़े बाइस मिनटकें कहानी मात्र देखाओल जाइत छैक । प्रायः शूटिंग टटके रहै छै मने रनिंग बला सीरियलकें बेसी स’ बेसी एक सप्ताह पहिलुक शूटिंग आ कत्तेककें मात्र दूइए-तीन दिन पहिलेक शूटिंग रहै छै त’ स्वाभाविक छै जे अपना आपकें नीक जेंकाँ प्रस्तुत करबा लेल कम समयमे सभ बातक धियान राखब आवश्यक होइत छैक ।
अपनें १९९८-९९ स’ व्यावसायिक रूपें अभिनय क्षेत्रमे आबि चुकल छी । राष्ट्रीय स्तर पर विभिन्न चैनलकें माध्यम स’ प्रसारित धारावाहिकमे नियमित रूप स’ अवसर सेहो भेट रहल अछि मुदा मैथिली वा भोजपुरी फिल्ममे सक्रिय रूप स’ नञि भेटबाक की कारण ?
ई बात त’ निश्चित छै जे केयो एहेन कलाकार नञि हेताह जे अपन मातृभाषा वा क्षेत्रीय फिल्ममे काज करबाक इच्छुक नञि होइथ कारण जे अपन माटिक ऋण केयो नञि बिसरैत अछि । हमरा जे एखन तक अनुभव भेल अछि क्षेत्रीय फिल्म निर्माणमे पहिल समस्या छै भाई-भतीजावादकें आ दोसर बजटकें । भोजपुरी फिल्मकें एक स’ एक दिग्गज निर्माता सभ काज क’ रहल छथिन हुनका सभ लग मुख्य अभिनेताकें देबा लेल, आइटम सॉग बाली हिरोइनकें देबाक लेल पाइ छनि मुदा सहयोगी कलाकारकें देबा लेल बजटकें अभाव भ’ जाइ छनि जखन कि सहयोगी कलाकार सेहो एकटा महत्त्वपूर्ण अंग होइत छैक । किछु निर्माता एहेन छथि जिनकर एकटा टीम तैयार छनि बस ओतबे कलाकारकें संग बेर-बेर फिल्म बना रहल छथि त’ एहेन सन परिस्थितिमे आर कलाकारकें अवसर कोना भेटतनि । हम त’ नामक उल्लेख नञि कर’ चाहै छी, बहुत एहेन नामी गिरामी कलाकार सभ ओत’ पहुँचै छथि जेकि मैथिली आ भोजपुरी फिल्ममे स्थापित छथि आ हिन्दी सीरियलमे एक्को-दू टा सीन करबा लेल तैयार रहै छथि मुदा आव-भाव आ अभिनयमे परफेक्शननैं हेबाक कारणें ऑडिशन तकमे पास नञि भ’ पाबै छथि । हम किनको प्रतिभा पर प्रश्नचिन्ह नञि लगा रहल छियनि बस हम एतबे कह’ चाहै छियनि ज’ अभिनय क्षेत्रमे आब’ चाहै छी त’ किछु तैयारी आवश्यक छै आ महत्त्व ई नञि रखै छै जे रोल लीड अछि वा सपोर्टिंग अछि महत्त्व रखै छै एक्सप्रेशन आ प्रेजेंटेशन । निर्माता लोकनि स’ सेहो आग्रह जे अहाँ जखन व्यावसायिक रूपे फिल्म निर्माण क्षेत्रमे आएल छियै त’ फेर व्यावसायिक लोक सभकें संग काज करियौ आ ओकर रोजी रोटी स’ जूड़ल समस्याकें सेहो ध्यान रखैत काज करियौ । हिन्दीक पैघ-पैघ प्रोडक्शनमे काज भेटब कने मोसकिल जरूर छै मुदा काज भेट गेलाक बाद कम स’ कम रोजी रोटीक समस्या त’ नञि छै कारण ओकर पेमेन्ट ऐसोसिएशन द्वारा निर्धारित छै आ सेहो निश्चित समयांतरालमे । नीक विषय वस्तु पर आधारित कहानी वास्ते ज’ कोनो फिल्मक प्रस्ताव आओत आ दमदार रोल भेटत त’ सहर्ष काज करबा लेल तैयार छी ।
आगाँ फिल्म निर्माण वा निर्देशनमे एबाक कोनो एहेन योजना ?
फिलहाल एखन त’ नञि कारण जे शुरुआतमे पटना दूरदर्शन स’ निर्माताकें रूपमे जूड़ल रही और बड्ड बेसी खराब अनुभव रहल । घरक पैसा स’ ल’ क’ अपनों जे किछु कमेने रही सभटा गमेलौं । भविष्यमे निर्माण क्षेत्रमे उतरबाक संभावना अछि । निर्देशनमे हमर कोनो खास अभिरुचि नञि अछि मुदा समय एला पर सेहो विचार कएल जेतै ।
मुंबईमे नवआगन्तुक कलाकरकें अपनें कोन रूपें सहयोग क’ सकै छियनि आ हुनका कैरियर बनेबा संबंधी की मार्गदर्शन वा सनेश देब’ चाहबनि ?
हम की मार्गदर्शन आ सनेश देबनि कारण हम त’ स्वयं संघर्षशील छी मुदा एहि स्तर पर हमरा स’ यथासंभव प्रयास भ’ सकैत अछि मदैत करै छियनि । अपना सभ दिसका बहुत लोक एलथि परिचय भेल पता चलल जे कियो खगड़िया स’ छथि, कियो पटना स’ छथि, कियो दरभंगा स’ छथि, कियो भागलपुर स’ छथि हुनका लोकनिकें कास्टिंग डायरेक्टर सभक पता द’ क’ पठा दै छियनि जिनका अन्दर प्रतिभा छनि ओ टिकि जाइ छथि अन्यथा ट्रेन पकड़ि वापिस चलि जाइ छथि । धैर्य त’ चाहबे करी कारण बहुत जल्दी नेम फेम ओकरे लेल संभव छै जकरा अन्दर स्वयंकें प्रतिभा होइन आ कियो गॉडफादर मदैत केनहार बैसल होइन अन्यथा अपना आपकें स्थापित करबा लेल शून्य स’ आरम्भ कर’ परतनि ।
ई एकटा सुखद क्षण छल अपनें संग भेंट-घाँटकें । अपनें जे किछु समय देल हमरा वास्ते ताहि लेल धन्यवादक संग अपनेक उज्जवल भविष्यक कामना करैत छी ।
मनीष जी ! ई मात्र अहीं लेल नैं हमरो लेल सुखद क्षण अछि जे अहाँ लोकनि सन समर्पित मिथिलापूतक संग बैसि अपन अभिनय यात्राक संदर्भमे नीक-अधलाह अनुभव साझा करबाक अवसर भेटल । हृदय स’ धन्यवाद देइत छी आ अपनहुँकें उज्जवल भविष्यक कामना करैत छी ।


c: text/html

text:
कन्याकुमारी
कन्या कुमारी तमिलनाडु प्रान्त क सुदूर दक्षिण तट पर रहल एक शहर छी। ई हिन्द महासागर, बंगाल कऽ खाडी तथा अरब सागर क संगम स्थल छी, जत् भिन्नर सागर अपन विभिन्न रंङ्गसँ मनोरम छटा बिखरै अछि। भारतक सबसँ दक्षिण ओर पर बसल कन्याकुमारी वर्षोसँ कला, संस्कृति, सभ्यताक प्रतीक रहल अछि । भारतक पर्यटक स्थलक रूप मे सेहो ई स्थानका अपनही महत्च अछि। दूर-दूर फैलल समुद्रके विशाल लहरो के बीच यहांका सूर्योदय आ सूर्यास्तक नजारा बहुत आकर्षक लगैत अछि। समुद्र बीच पर फैलल रङ्ग बिरङ्ग रेत एकर सुन्दरतामे चार चांद लगवैत अछि ।
इतिहास[सम्पादन करी]
कन्याकुमारी दक्षिण भारतक महान शासको चोल, चेर, पांड्यके अधीन रहल अछि। अतके स्मारको पर इन शासकक छाप स्पष्ट देखाई देएत अछि। ई जगहक नाम कन्याकुमारी पडल के पीछा एक पौराणिक कथा प्रचलित छी।
दर्शनीय स्थल[सम्पादन करी]
कन्याकुमारी अम्मनमन्दिर[सम्पादन करी]
सागरक मुहाने के दाई दिस स्थित ई एक छोटसँ मन्दिर छी जे पार्वतीक समर्पित अछि। मन्दिर तीनो समुद्रो के संगम स्थल पर बनल अछी । सागरक लहरोक आवाज स्वर्गक संगीतक भान्ति सुनाई देइत अछि। भक्तगण मन्दिर मे प्रवेश करैसँ पहल त्रिवेणी संगम मे डुबकी लगावैत अछि जे मन्दिर के बाई दिश ५०० मीटरक दूरी पर अछि।
गांधी स्मारक[सम्पादन करी]
ई स्मारक राष्ट्रपिता महात्मा गांधी क समर्पित अछि। एहि पर महात्मा गांधीक चिताक राख रखल अछि। ई स्मारक कऽ स्थापना १९५६ मे भेल छल । महात्मा गांधी १९३७ मे आएल छल । उनकर मृत्यु के बाद १९४८ मे कन्याकुमारी मे ही उनकर अस्थियां विसर्जित केएल गेल छल । स्मारकक ई प्रकार डिजाइन कएल गेल अछि कि महात्मा गांधी के जन्म दिवस पर सूर्य की प्रथम किरण उस स्थान पर पडत अछि जत् महात्माक राख रखल अछि ।
तिरूवल्लुवर मूर्ति[सम्पादन करी]
तिरुक्कुरुलक रचना कररै वाला अमर तमिल कवि तिरूवल्लुवरक ई प्रतिमा पर्यटकक बहुत लोभावैत अछि। ३८ फीट ऊचाई आधार पर बनल ई प्रतिमा ९५ फीटक अछि। ई प्रतिमाक कुल उंचाई १३३ फीटअछि आ एकर वजन २००० टन अछि। ई प्रतिमेक बनानेवैम कुल १२८३ पत्थरक टुकडाक उपयोग कल गेल छल ।
विवेकानन्द रक मेमोरियल-[सम्पादन करी]
समुद्र मे बनल ई स्थान पर बहुत संख्या मे पर्यटक आवैत अछि।

robotstxt: allowed

filter: keep


text:
कलात जिला
कलात (उर्दू आ बलोच: قلات, अंग्रेज़ी: Kalat) पाकिस्तान के बलोचिस्तान प्रान्त क एक जिला छी। ई पारम्परिक रूप सँ कलात ख़ानत क केन्द्र छल। जिला क राजधानी कलात शहर छी।[१][२]
लोक[सम्पादन करी]
सन् १९९५ क जनगणना के अनुसार जिला क ८९% लोक ब्राहुई भाषा आर ५% लोक बलोच भाषा बोलैत अछी। एतए ज़िक्री समुदाय सेहो अल्पसंख्या मे मौजूद अछी। अधिकतर लोक कृषि आर मवेशी पालन सँ जीविका कमावै य।
भूगोल आ मौसम[सम्पादन करी]
जिला क मौसम शुष्क आर अर्ध-रेगिस्तानी छी। गरमि मे बहुत गर्मी आर शीतऋतु मे बहुत जाड़ा होएत अछी। अधिकतर वर्षा सर्दि मे गिरैत अछी। इलाक़ा पहाड़ी अछी आर कई वादियाँ अछी। अधिकतर पहाड़ शुष्क अछी परन्तु हरबोई पर्वत पर पुरान हपुषा (ज्युनिपर) वृक्ष फैलल अछी। मोरो नदी क्षेत्र क मुख्य नदी अछी।
प्रशासनिक विभाग[सम्पादन करी]
जिला ३ तहसील मे विभाजित अछी:
- कलात
- सुराब
- मंगोचेर
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ Swidler, N. (1972) "The Development of the Kalat Khanate" Journal of Asian and African Studies 7: pp. 115–21
- ↑ The Imperial Gazetteer of India, v. 14, p. 110


text:
सुभाष चन्द्र मिश्रा
एकटा उभरैत प्रतिभाशाली अभिनेता छैथ। अपन पहिल मैथिली फ़िल्म “मुखिया जी” सं बड़का
परदा पर अभिनय पारीक शुरुआत कयलनि आर बड्ड प्रशंसा बटोरय में सफ़लता भेटलनि। मूल
रुप सं दरभंगाक निवासी सुभाष जी एखन धरि लगभग 40टा शॉर्ट फ़िल्म केने छैथ। हिनका
द्वारा अभिनित किछु लघु फ़िल्मक नाम अछि- “ We the People”, ‘खिलौना”, “अभिवृति”, “ बैकफ़ायर”, “ सो व्हाट”, “
मदर्स डे”, “ हिडन बाइ ग्लास”, “ रेड एलर्ट’,” डबल ट्रब्ल” आदि। रंगमंचीय अनुभव
प्राप्त सुभाष जी बहुत रासे नाटक सेहो केने छैथ जाहिमें “हयावदन”, “छार दिवस”,
जमाना आज का”, “बड़े भाई साहब” आदि किछु उल्लेखनीय नाम अछि। AAFT, नोयडा सं अभिनय
कोर्स में प्रशिक्षित सुभाष जी नवम्बर 2011 में प्रदर्शित तथा युवा निर्देशक विकाश
झा द्वारा निर्देशित मैथिली फ़िल्म “मुखिया जी’ में मुखिया जीक मुख्य भूमिका निभौने
छलैथ। FTII, पूनेमें एक्टिंग
कोर्स के लेल निर्धारित योग्यताके बादो प्रैक्टिकल अनुभव बढ्बा बास्ते बड़का
पर्दाके दिस रुझाब भेल छल हिनका।
अभिनयक संग संग सुभाष जी निर्देशन में प्रशिक्षण सेहो लेने छैथ। हिनका बहुत
रासे ऑफ़र भेट रहल अछि मुदा मैथिली फ़िल्म भेटला पर सबसं पहिने वो मैथिलियेटा करताह।
सम्प्रति अंग्रेजी-हिन्दी मिश्रित किछु कॉमर्सियल प्रोजेक्ट पर काज कय रहल छैथ। सुभाष जीके लगभग हर तकनिकी आ प्रायोगिक अनुभव
प्राप्त छैन। अपन मायक सुझाव सं प्रोत्साहित भए आ आशिर्वादक संग फ़िल्म लायनमें
अयलाह।


text:
प्रियङ्का चोपड़ा
प्रियङ्का चोपड़ा (जन्म: १८ जुलाई, १९८२) भारतीय चलचित्र क्षेत्रक एक अभिनेत्री छी।
व्यक्तिगत जीवन[सम्पादन करी]
प्रियङ्का चोपड़ाक जन्म १८ जुलाई १९८२ कऽ भेल छल । ओ एक भारतीय चलचित्र अभिनेत्री, गायक आ सन् २००० कऽ मिस वर्ल्ड प्रतियोगिताक विजेता छी। हुनकर सफल करियरक माध्यम सँ, चोपड़ा बलिउड चलचित्र उद्योगक सभ सँ बेसी पैसा लेनिहार अभिनेत्रीसभमे सँ एक छी आ भारतमे सभ सँ लोकप्रिय व्यक्तिसभमे सँ एक बनि गेल अछि। हुनका एक सर्वश्रेष्ठ अभिनेत्रीक राष्ट्रिय चलचित्र पुरस्कार आ चारि विधासभमे फिल्मफेयर पुरस्कारक सहित बहुतो पुरस्कार आ नामाङ्कन प्राप्त केनए अछि।
प्रियङ्काक जन्म जमशेदपुरमे भेल छल। मुदा ओ बरेलीक अपन असल घर समझति अछि। हुनकर माता-पिता भारतीय सेनामे चिकित्सक छल। सन् २००० मे एक किशोरीक रूपमे ओ अमेरिकामे अपन चाचीक सङ्ग किछ वर्ष धरि रहल छल।
मुख्य चलचित्रसभ[सम्पादन करी]
प्रसिद्धि[सम्पादन करी]
सन्दर्भ सामग्रीसभ[सम्पादन करी]
- ↑ "Priyanka Chopra, Nick Jonas engaged, see pics from their roka", Hindustan Times, अगस्त १८, २०१८, अन्तिम पहुँच अगस्त १८, २०१८।


text:
अलग मिथिला राज्य के मांग एक बेर फेर जोर पकड़ल अछि. दिल्ली के लाजपतनगर मे शुरू भेल दु दिनक अंतर्राष्ट्रीय मैथिली सम्मेलन मे लोक सभ एकमत सं कहलाह जे आब मिथिला राज्य बनय मे देरी नहिं होबाक चाही. 21 दिसम्बर के लाजपतनगर मे सम्मेलन भेल जखन कि 22 तारीख के जन्तर-मन्तर पर धरना प्रदर्शन कएल गेल. सम्मेलन मे लोक सभ के कहनाय छलन्हि जे मिथिलाक सामाजिक... सांस्कृतिक विरासत दोसर सं एकदम अलग अछि. एकर अपन अलग सभ्यता... संस्कृति... साहित्य अछि. अलग पहचान अछि. देश मे भाषा के आधार पर कइटा राज्य बनल अछि अगर भाषा के आधार पर देखल जाए त मैथिली देश के टॉन टेन भाषा मे शामिल अछि. जनसंख्या... क्षेत्र कोनो आधार पर मिथिलाक मांग ठुकराएल नहिं जा सकैत अछि. लोक सभ के त इहो कहनाय छलन्हि जे हम अलग मिथिला राज्य बनाबय के मांग नहिं कs रहल छी... हम त मिथिला राज्य जे हजारों... सैकड़ों साल सं छल ओकर पुनर्स्थापना चाहय छी.
सम्मेलन मे मिथिलाक बाढ़िक समस्या पर सेहो चर्चा भेल... लोकक पलायन केना रोकल जाय... मिथिलाक लोक के रोजगार के लेल कि सब कएल जा सकैत अछि. माछ... मखान... आम... लीची... तम्बाकू के केना रोजगार सं जोड़ल जा सकय अ एहि पर सेहो विचार विमर्श भेल. विकास के लेल मिथिला के आईटी आओर शिक्षा हब मे बदलय के विचार सेहो आएल. लोक सभ के इहो कहनाय छलन्हि जे जखन तक मिथिलाक सभ गोटे के संग नहिं लेब... काज के आगां बढ़नाक मुश्किल अछि. एहि के लेल एहन कार्यक्रम बेर- बेर होबाक चाही आओर ओहि मे सभ वर्गक प्रतिनिधि होबाक चाही. प्रतिनिधि सिर्फ देखाबय लेल नहिं होबाक चाही जे कहल जाय कि हमर कार्यकारिणी मे सभ वर्गक लोक छथि. हुनका सभ के वास्तव मे लs क चलय के जरूरत अछि.
दिल्ली मे हमरा कइटा मैथिली कार्यक्रम मे जाय के मौका मिलल मुदा सभ मे एकटा कमी देखल गेल जे ककरो बारे मे कोनो पेपर... अखबार मे किछ नहिं छपल . कोनो ठाम ई संदेश नहिं छल जे फलां तारीख के फलां ठाम फलां कार्यक्रम भs रहल अछि. अहां सभ बेसि सं बेसि संख्या मे आउ. सभ किछ मुजबानी चलैत अछि. ओ त एम्हर -ओम्हर सं खबर मिलि गेल त पहुंचि गेलहुं. कोई गोटे बता देलाह त नीक नहिं त कार्यक्रम भs गेल अहां के पता सेहो नहिं चलत... ओ त पेपर ... अखबार आ टीवी मे बहुत मैथिली प्रेमी सभ छथिन्ह जे कोनो तरहे पता चलला पर अपन रिपोर्टर... कैमरामैन के भेज दय छथिन्ह. मुदा हिनका सभ के कोनो चिंता नहिं रहय छनि जे एकर कोनो प्रचार प्रसार होए. खबर... न्यूज आबय. आ बिना प्रचार प्रसार... हो हल्ला के अहां लाइट मे आएब मुश्किल देखाएत अछि. सिर्फ एकटा कार्यक्रम के बारे मे अखबार के आएल छल... ओहो मैथिली अकादमी के सरकारी विज्ञापन छल जे फलां दिन श्रीराम सेंटर मे मैथिली कार्यक्रम अछि. नहिं त मैथिली... मिथिलाक कार्यक्रम के बारे मे त कोनो खोजखबर नहिं मिलत. दु-चारि टा दोस्त सभ मिलत त कहत फलां दिन फलां ठाम बड़ नीक मैथिली कार्यक्रम भेल छल त अहां कहबय जे हमरा त पता नहिं चलल...पता रहैत त हमहुं चलतहुं.
मैथिली कार्यक्रम भने दिल्ली... नोएडा मे होएत अपन मैथिल लोक नहिं सुधरब... दिल्ली टा मे नीक लाइट... बाजा के साटा नहिं करय छथिन्ह. नहिं त नीक सं साउंड सिस्टम रहत नहिं लाइट सिस्टम. सभ गड्ड...मड्ड. नहिं बैसय के नीक व्यवस्था... सभक जोर मंच पर बैसल के रहय छनि आ लोक सभ के पाछा रखने रहय छथिन्ह. कइ बेर त लगैत अछि जे मंच पर बैसल लोक अपने मे बाजय छथिन्ह आ सुनय छथिन्ह. पाछां लोक सभ अपना मे बतिआएत रहय छथि. भारी अव्यवस्था रहैत अछि. मीटिंग स्थल के चुनाव सेहो नीक सं नहिं होएत अछि. एहि के लेल एहन जगह होबाक चाही जतय लोक के आबय- जाय... चाय - पानि... नुनु -बच्चा के लेल किछ खाय पिबय के परेशानी नहिं होय. जगह साफ -सुथरा होए. जतय लोक शांति सं बैसि सकय. छोट-छोट बात के ध्यान रखय पड़य छै. अहां जखन दु ... तीन मास पहिने सं तैयारी करय छी त एकरा सभ के ध्यान राखय पड़त.


text:
बिहार चुनावक बिगुल बैज चुकल अछि। बिहार मे तीन चरण मे चुनाव होयत. पहिल चरण केर वोटिंग 28 अक्टूबर, दोसर चरणक वोटिंग 3 नवंबर आ तेसर चरणक वोटिंग 7 नवंबर कें होयत। वोटक गिनती 10 नवंबर कें होयत। अहि तरहे अहि बेर बिहार चुनावक प्रक्रिया नवरात्र कें पहिने शुरू होयत आ दिवाली सं पहिने सरकार बनि जायत।
पहिल चरण : वोटिंग 28 अक्टूबर। 16 जिलाक 71 सीट पर वोटिंग
नोटिफिकेशन : 1 अक्टूबर
नामांकन केर अंतिम तारीख : 8 अक्टूबर
स्क्रूटनी- 9 अक्टूबर
नाम वापसी : 12 अक्टूबर धरी
दोसर चरण : वोटिंग 3 नवंबर । 17 जिलाक 94 विधानसभा सीट पर वोटिंग
नोटिफिकेशन: 9 अक्टूबर
नामांकन केर अंतिम तारीख: 16 अक्टूबर
स्क्रूटनी- 17 अक्टूबर
नाम वापसी : 19 अक्टूबर धरी
तेसर चरण : वोटिंग 7 नवंबर। 15 जिलाक 78 सीट पर वोटिंग
नोटिफिकेशन : 13 अक्टूबर
नामांकन केर अंतिम तारीख: 20 अक्टूबर
स्क्रूटनी – 21 अक्टूबर
नाम वापसी : 23 अक्टूबर धरी
चुनाव परिणाम 10 नवंबर
पांच सं बेसी लोक अहि बेर नहि क’ सकता प्रचार
कोरोना संकट कें चलते भीड़भाड़ इलाका मे भीड़ इकट्ठा नहि होय अहि लेल गाइड लाइन जारी कयल गेल अछि। मुख्य चुनाव आयुक्त सुनील अरोड़ा कहलनि जे कोरोनाक कारण सं एक बेर मे एक संग पांच सं बेसी लोक ककरो घर जा क’ प्रचार नहि क’ सकता। विधानसभा चुनाव मे उम्मीदवार समेत कुल पांच लोक डोर-टू-डोर कैंपेन मे हिस्सा लेता। ओ कहलनि जे पार्टि आ उम्मीदवार कें वर्चुअल चुनाव प्रचार करय परत। कोरोनाक कारण सं बड़का-बड़का जनसभा नहि कयल जा सकैत अछि। एकर अलावा नॉमिनेशन कें समय कोनो उम्मीदवार कें संग दू सं अधिक गाड़ि नहि जा सकैत अछि।
चुनाव मे सुरक्षा मानक कें रखल जायत ख्याल
कोरोना संक्रमण कें देखैत छ लाख पीपीई किट राज्य चुनाव आयोग कें देल जायत। एकर अलावा चुनावक दौरान 46 सं अधिक मास्क देल जायत । संगहि हैंड सैनिटाइजर कें इस्तेमाल कयल जायत। चुनाव आयोग बतओलनि जे जतय जरूरत होयत आ मांग कयल जायत ओतय पोस्टल बैलेट केर व्यवस्था कयल जायत । चुनाव प्रचार खालि वर्चुअल होयत आ नामांकन सेहो ऑनलाइन भरल जा सकैत अछि।


text:
सोलुखुम्बु जिला
सोलुखुम्बु जिला (नेपाली: सोलुखुम्बु जिल्ला listen (सहायता जानकारी), शेर्पा: ཤར་ཁུམ་བུ་རྫོང་ཁ། Wylie: shar khum bu dzong kha), नेपालक पूर्वाञ्चल विकास क्षेत्रक सगरमाथा अञ्चलक उत्तरी भागमे अवस्थित हिमाली जिला छी। विश्व सम्पदा सूचीमे सुचिकृत नेपालक पहिचान (शेर्पा भाषा: ཇོ་མོ་གླང་མ།, Wylie: jo mo glang ma ) सगरमाथा हिमाल एही जिलामे पडैत अछि।
पूर्वाञ्चलमे सडक सुविधासँ आबद्ध भेल मात्र जिला होमएसँ एतय कऽ मनोरम हिमशिखर आ उच्च पर्वतीय क्षेत्र विश्व मानचित्रमे प्रसिद्ध रहल अछि। ई जिलाक पर्यटकसभक सांग्रिला कहि सेहो चिनहल जाइत अछि। विश्वक साहसी तथा प्राकृतिक तथा सांस्कृतिक विषयमे रुची राखैवाला सभक लेल ई जिला हरपल आकर्षित करैत रहल पावैत अछि। ई जिला पूर्वाञ्चलक जिलासभमे सभसँ कम जनघनत्व भेल जिलामे पडैत अछि। ई जिलामे ३१ टा गाउँ विकास समितिसभ अछि आ १ टा नगरपालिका सेहो अछि।
जिलाक नामकरण[सम्पादन करी]
- जखन नेपाल उपत्यकासँ किराँतसभ पराजित भेल ओकर बाद ओ सभ पुर्व दिशातर्फ गेल। ओ बखतमे पुर्वक तीन गुफामे बैस सिकार खेलक अपन जिवीकोपार्जन करै लागल। किराँत राई “थुलुङ्ग” भाषा अनुसार “स्युले” अर्थात् तीन आ “खोम बु” अर्थात् गुफा अछि, जे “स्युले खोम बु” कहिक वाक्य बादमे अपभ्रंश भऽ सोलुखुम्बु भेल अछि।
- किराँती भाषामे पश्चिम तर्फसँ आवि माँझ किराँतमे बैसेवालाक खुम्बुङवा कहल जाइत छल आ तिब्बती भाषाक शर शब्द जोडि शरखुम्बु भेल आ ओ शब्द अपभ्रश भ सोलुखुम्बु बनल विश्वास कएल जाइत अछि।
- सोलुखुम्बु जिलाक सदरमुकाम क्षेत्रमे बहैवाला सोलुखोला आ उत्तरस्थित खुम्बुला हिमालक काखमे खुम्बु उपत्यका रहल आ ओ शब्दसँ ही सोलुखुम्बु नामकरण भेल किम्वदन्ती सेहो पावैत अछि।
- तिब्बती आ शेर्पा भाषामे (ཤར་ཁུམ་བུ།) शर-खुम-बु अर्थात् पूर्व तर्फक पवित्र भूमि होइत अछि आ एही शब्द अपभ्रंश भ सोलुखुम्बु भेल मानल जाइत अछि।
भौगोलिक अवस्था[सम्पादन करी]
- अक्षांश:- २७ डिग्री २०' ३९' सँ २८ डिग्री ६' २४' उत्तर
- देशान्तर:- ८६ डिग्री ०' २१' सँ ८७ डिग्री ०' १' पूर्व
- सिमाना:- पूर्व-सङ्खुवासभा आ भोजपुर जिला,पश्चिम-दोलखा आ रामेछाप जिला,उत्तर-चीनक तिब्बत, दक्षिण-ओखलढुङ्गा आ खोटाङ जिला
- क्षेत्रफल:- ३,३९,७७६ हेक्टर
- औसत लम्बाइ:-
- औसत चौडाइ:-
- भौगोलिक विभाजन:- हिमाली क्षेत्र
- सभसँ उंच स्थान:- ८८४८ मिटर सगरमाथा हिमाल
- सभसँ निच स्थान:- ६०० मिटर तुइनटार
- सदरमुकाम:- दुधकुण्ड
भौगोलिक विभाजन[सम्पादन करी]
हिमाली क्षेत्र[सम्पादन करी]
उच्च पर्वतीय क्षेत्र[सम्पादन करी]
मध्य पहाडी क्षेत्र[सम्पादन करी]
हावापानी[सम्पादन करी]
जल सम्पदा[सम्पादन करी]
व्यापारिक महत्वक स्थानसभ[सम्पादन करी]
प्रमुख धार्मिक क्षेत्र[सम्पादन करी]
जिलागत निर्वाचन क्षेत्र अन्तर्गत सोलुखुम्बु जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सोलुखुम्बु जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.
बाह्य जडीसभ[सम्पादन करी]
निर्देशाङ्क: २७°३०′उ॰ ८६°३५′पू॰ / २७.५००°N ८६.५८३°E


text:
डेस्कटप
डेस्कटप एके स्थान पर, एक नियमित रूप सँ उपयोगक लेल एक व्यक्तिगत सङ्गणक छी । पुरान डेस्कटप कम्प्युटरक रूपाङ्कित डेस्क पर क्षैतिज रखवाक लेल छल, जबकि आधुनिक मीनार डेस्कटपक रूपाङ्कित ऊर्ध्वाधर सोझ होनाए अछि । पहिल प्रोग्राम कएल गेल क्यालकुलेटर/कम्प्युटर सन् १९६० मे विकास कएल गेछल । बहुत डेस्कटप मोडलसभ सन् १९७१ मे पदार्पण कएल गेछल ।
एन्ड्रोइड (सञ्चालन प्रणाली)
एन्ड्रोइड गुगलद्वारा विकसित एक मुक्त स्रोत मोबाइल सञ्चालन प्रणाली छी जे लिनक्स पर आधारित अछि । एन्ड्रोइडक विकास मुख्य रूप सँ स्पर्श पटल मोबाइलक लेल कएल गेछल जकरा प्रायः स्मार्टफोन सेहो कहल जाएत अछि, मुदा एकर प्रयोग ट्याबलेट कम्प्युटरमे सेहो कएल जाएत अछि आ आब कार, टेलिभिजन, हात घडी, नोटबुक, गेमिङ कन्सोल, डिजिटल क्यामरा, आदिमे सेहो एन्ड्रोइड कऽ उपयोग भऽ रहल अछि । ई सञ्चालन प्रणालीमे सब किछ स्पर्श आधारित अछि जना भर्चुअल की–बोर्ड, स्वाइपिङ, ट्यापिङ, पञ्चिङ इत्यादि ।
ⓘ गुगल
गुगल संयुक्त्त राज्य अमेरिकाएक बहुराष्ट्रीय सार्वजनिक कम्पनी छी, जे इन्टरनेट सर्च, क्लाउड कम्प्युटिङ आर विज्ञापनक क्षेत्रमा अत्याधिक लगानी केने अछि । इन्टरनेटमे आधारित बहुसङ्ख्यक सेवा तथा उत्पादनसभक आयोजना तथा विकास करि अपन विज्ञापन प्रोग्राम एडवर्ड्सक माध्यमसभ गुगल नाँफा कमाबैत अछि । एहि कम्पनी स्ट्यानफोर्ड विश्वविद्यालयसँ विद्यावारिधी कएल दुई छात्रसभ लेरी पेज आर सर्गेई ब्रिनद्वारा मेन्लो पार्क, क्यालिफोर्निया स्थित सितम्बर ४, १९९८ मे स्थापना केने छल । हाल एहि दुनोके "गुगल गाइज"क नामसँ सम्बोधन कएल जाएत अछि । एकर पहिल सार्वजनिक कार्य, सेवा १९ अगस्त २००४ मे प्रारम्भ भेछल । वोहि दिन ल्यारी पेज, सर्गेई ब्रिन आर एरिक स्मिटले गुगलमे अग्ला बिस वर्ष धरि एकैसंग काम करबाक सम्झौता केने छल ।
1. बाह्य लिङ्कसभ
- गुगल के च्यानल युट्युबमे देखी
- गुगल ब्लगरमे
- कर्पोरेट इतिहास र समयरेखा
- गुगल अनुसन्धान
- आधिकारिक पृष्ठजाल Mobile
- कर्पोरेट गृहपृष्ठ
- गुगल क्रन्चबेसमे
- गुगल डियमओजेडमे


text:
ज्याकी च्यान
ज्याकि च्यान(अङ्ग्रेजी: Jackie Chan)क जन्म ७ अप्रिल स.न्.१९५४मे ब्रिटिस हङकङ क भिक्टोरीया पार्ककहिक जगहमे भेल छल ।ज्याकि च्यान एक अभिनेता, ऐक्शन कोरियोग्राफर, चलचित्र-निर्माता, हास्य-अभिनेता, निर्माता, मार्शल आर्टिस्ट, पटकथा-लेखक, उद्यमी, गायक र स्टंट कलाकार जेहन बहुप्रतिभाशाली खुबी भेल व्यक्तित्व छी । ज्याकि च्यान १९६० ताका अपन अभिनय यात्रा सुरु कैर हाल करिब १५०टा चलचित्रमे अभिनय कैर चुकल अछी । ज्याकि च्यान विश्वचर्चित कलाकार मे एक छी ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- आधिकारिक पृष्ठजाल
- इन्टरनेट चलचित्र भण्डारणमे ज्याकी च्यान
- Jackie Chan at Rotten Tomatoes
- Jackie Chan on Facebook


text:
एक दिन अनचॊकहिं लिखऽ लागलहुं कविता
आ ई शताब्दीक अंतिम दशकक शुरुआती बर्ख छल
आ पुनः कतेकॊ बर्ख आंखिक सॊझां संऽ बीतैत गेल
एक दिन, एक दिन करैत
आ एक दिन
लागल कविता लिखबाक सामर्थ्य नहि रहल शेष
लागल हम प्रतिगामी आ खराप लॊक भऽ गेल छी
तें तऽ रूसि रहली कविता हमरा संऽ
मुदा आब पुनः ओ सटल चलि आबि रहल अछि
तऽ लगै अय जे हम फेर संऽ नीक लॊक
बनि रहल छी
हृदय हमर फेर भगवती घर केर निपलाहा धरती बनि रहल अछि
आ एखन इक्कीसवीं सदीक पहील दशक खत्म हॊअ लेल
अपन अंतिम बर्खक शुरुआत में जुटि गेल अछि
उमेद करैत छी अहि निपलाहा माटि पर
खसतै पुनः कविताक सिंगरहार
आ पुनः सुवासित हेतै ओकर, हमर, हमरा सबहक दुनिया
इएह परिचय थिक अमूर्त सन
ठॊस ई जे गाम अछि बाथ
जे मधेपुर थाना अंतर्गत पड़ैत छै
तमुरिया स्टेशन उतरै छलहुं जखन जाइत रही गाम
मुदा आब कहां०००
हार्दिक अभिनंदन
अपनेक एहि सिंगरहार मे हार्दिक अभिनंदन अछि
Search This Blog
Sunday, December 28, 2008
Subscribe to: Posts (Atom)


text:
समकालीन मैथिली कविता मे कवियित्रीक अभाव सहजहि अकानल जा सकैत अछि। एहि चिंतन पर साकांक्ष होइत जे किछु नाम सद्यः सोझाँ अबैछ ताहि मे पहिलुक नाम अछि श्रीमती शारदा झा। शारदा जी बनारस हिन्दू विश्वविद्यालय सँ स्नातक प्रतिष्ठाक उपरांत अंग्रेजी तथा दर्शनशास्त्र मे स्नातोकोत्तर करैत एखन सम्प्रति हैदराबाद मे शिक्षण वृत्ति सँ सम्बद्ध छथि। एमहर किछु समय सँ हिनक कविता निरंतर विभिन्न पत्र-पत्रिका सभ मे छपैत,परिचर्चाक केंद्र बनैत पाठक आ आलोचक दुनू केँ आकर्षित केलकनि अछि। शारदा जीक कविता मे उपस्थित दार्शनिक विपुलता, एब्स्ट्रेक्टक नूतन प्रयोग,अभिव्यक्तिक सहजता आ रुचिकर भाषा शौष्ठव हिनका समकालीन मैथिली कविता मे विशिष्टताक संग स्थापित करैत अछि। एकाधिक कविता ट्रांस सँ उठैत अपन विविधता आ सरोकारी प्रवृत्तिक कारणे समाजक एकहेक परिवेश मे स्वीकृति पबैत अछि। अपन प्रवाह मे सौम्य ई कविता सभ कलकल बहैत चुप्पा प्रहार करैत अछि,सचेत करैत अछि,प्रतिकार करैत अछि आ पाठकक स्मृति पर अपन एहि मिश्रित शिल्प सँ विशेष प्रभाव उत्पन्न करैत अछि। हिनक सार्थक उपस्थिति मैथिलीक अजस्रता केँ आओर सम्पन्न करत एहि उमेदक संग एहिठाम तीन गोट कविता परसि रहल छी:
अपन कल्पना आ स्वप्नक दुनिया मे


text:
गोविन्द पाठक जी किछु एहन मैथिल कलाकारमें सं
छैथ जेकि दूर रहितो अपन मिथिला प्रेम ,मिथिला संस्कृति आ भाषाक सेवामें उल्लेख़नीय
योगदान द रहल छैथ । हिन्दी, मैथिली आओर भोजपुरी सिनेमामें अपन पएर जमाबयमें सफ़ल भए
अपन अभिनय यात्रा पर चलनिहार गोविन्द जी एकटा नीक, लोकप्रिय चरित्र आ हास्य अभिनेता छैथ जेकि बहुत रास हिन्दी,
मैथिली आ भोजपुरी फ़िल्ममें अभिनय केने छैथ आ एखनो कए रहल छैथ। संस्कृत, मैथिली,
हिन्दी, बंगाली, भोजपुरीक नीक ज्ञान रखनिहार पाठक जीक संवाद अदायगी कमालके होयत अछि।
मूल रुपसं समस्तीपुर जिलाक करियन निवासी गोविन्द पाठक
जी लगभग 15-16 वर्षसं हिन्दी आ मैथिली थियेटरसं सक्रियतापूर्वक जुड़ल छैथ । नीक उदघोषक आ अभिनेता गोविन्द पाठक जी दूरदर्शनके लेल मैथिली सीरियल "नैन न तिरपित भेल" लेल
अभिनय केने छलैथ। हिन्दी सीरियलमें सोनी टीवीक “ लेडिज स्पेशल”, “ क्राइम पेट्रोल”,
डीडी-1क “ सात वचन सात फ़ेरे”, जी टीवीक “ झांसी की रानी”, इमेजिन टीवीक “ लूटेरी
दुल्हन’ लाइफ़ ओके चैनलक “ सावधान इन्डिया” आ “ मैं लक्ष्मी तेरे आंगन की आदिमें हिनक
अभिनय प्रशंसनीय रहल अछि। स्टार प्लसक “ ग्रेट इण्डियन लाफ्टर चैलेंज-IV” आ महुआ चैनलक कॉमेडी शो “हँसीक
अखाड़ा”मे हुनक प्रशंसित सहभागिता अविस्मरणीय अछि। “हँसीक अखाड़ा”मे ओ रनर-अप रहैथ। गोविन्द
पाठक जी किछु एड सेहो केने छैथ जाहिमें भारत ससरकार द्वारा प्रसारित “ पब्लिक
सर्विस”क एडमें चरित्र अभिनेता छलैथ। DHFL हाउसिंग फ़ायनेंसक लेल ओ
एकटा सोलो एड केने छलैथ।
चरित्र अभिनेताक रुपमें गोविन्द पाठक जी रघुबीर
यादव आ सौरभ शुक्ला जेहन माजल कलाकारक संग शुभ द्वारा निर्देशित हिन्दी फ़िल्म “
शकल पे मत जा”में नीक अभिनय केने छैथ। फ़ेर, गोल्डी बहलक रोज मूवी प्रोडक्शनक फ़िल्म
“ आई, मी और मैं”में पाठक जी जॉन
अब्राह्म, चित्रांगदा सिंह आ प्राची देशाई संग चरित्र अभिनेताक रुपमें अपन भूमिका
निभौने छलैथ। गोविन्द जी द्वारा अभिनित भोजपुरी फ़िल्ममें ‘ कानून हमरा मुट्ठी में”,
सत्यमेव जयते”, “ राजा के रानी से प्यार हो गईल” आदि किछु नाम अछि।
किछु दिन पहिने प्रदर्शित ओम राजेश्वरी त्रिपुरसुन्दरी
प्रोडक्शन हाउस प्रा लि बैनर मैथिली फ़िल्म " छुटत नहिं प्रेमक रंग" में खलनायकक भूमिकामें मैथिली
सिनेमामें हुनक पदर्पण भेल अछि।
हिन्दी फ़िल्म जगतमें एकटा चर्चीत व्यक्ति
गोविन्द पाठक जी 1 मई 2013 के सम्पन्न भेल सिँटा (एक्टर सबहक यूनियन) केर चुनावमे
मुख्य चुनाव पदाधिकारी छलाह जेकि मिथिलाक लेल गर्वक बात थिक। हुनक मिथिला, मैथिली
प्रेम आ योगदानक लेल हिनका मैथिली युवा परिषद , जमशेदपुर द्वारा “मिथिला विभूति”क उपाधि सं सम्मानित कएल गेल अछि।


text:
क्रिया विज्ञान तथा चिकित्सामे नोबेल पुरस्कार
क्रिया विज्ञान तथा चिकित्सामे नोबेल पुरस्कार (आकृति:Lang-sv) वार्षिक रुपमे क्रिया विज्ञान तथा चिकित्सामे उल्लेखनीय योगदान करनिहार वैज्ञानिकसभके नोबेल समितिक कारोलिन्स्का संस्थानद्वारा प्रदान कएल जाइत अछि । ई ५ नोबेल पुरस्कार भौतिक शास्त्र, रसायन विज्ञान, साहित्य, शान्ति आ क्रिया विज्ञान तथा चिकित्सामे सँ एक छी जकरा सन् १८९५ मे अल्फ्रेड नोबेलक इच्छा अनुसार स्थापना कएल गेल छल ।[१][२] ई पुरस्कार नोबेल फाउण्डेशनद्वारा प्रशासित आ एकेडमीद्वारा निर्वाचित पाँच सदस्य होइत अछि जे क्रिया विज्ञान तथा चिकित्साक लेल नोबेल समितिके प्रस्तावमे कारोलिन्स्का संस्थानद्वाराद्वारा सम्मानित कएल जाइत अछि । ई पुरस्कार प्रत्येक वर्ष दिसम्बर १० मे नोबेलक मृत्युक वार्षिकोत्सवमे एक वार्षिक समारोहमे स्टकहोममे प्रस्तुत कएल जाइत अछि । क्रिया विज्ञान तथा चिकित्साक पहिल नोबेल पुरस्कार सन् १९०१ मा जर्मन जीवशास्त्री एमिल अडोल्फ वन बेहरिङ्गके सीरम चिकित्सामे काम आ डिप्थेरिया विरुद्ध खोप विकासक लेल सम्मानित कएल गेल छल । ई विधामे नोबेल पुरस्कार पाबनिहार पहिल महिला गर्टी कोरी छी जे मधुमेहक उपचार सहित औषधीक बहुतेक पक्षसभक महत्त्वपूर्ण ग्लुकोजक चयापचयमे हुनकर भूमिकाक लेल सन् १९४७ मे पुरस्कृत कएल गेल छल ।
पृष्ठभूमिसंपादित करें
पुरस्कारसंपादित करें
क्रिया विज्ञान तथा चिकित्सामे नोबेल पुरस्कार विजेताके स्वर्ण पदक, एकटा वृत्तान्त देमएवाला डिप्लोमा आ मुद्रा सहितक राशि पाबैत अछि ।[३] सम्मानित मुद्राक राशि नोबेल फाउण्डेशनक वार्षिक आय उपर निर्भर करैत अछि ।[४] यदि एकेटा पुरस्कार एक सँ बेसी विजेतासभके सम्मानित करल जाइवाला अवस्थामे पैसाके ओहि अनुसार विभाजन करि पुरस्कार पाबैवाला सबके समानरूपमे देल जाइत अछि ।[५]
नोबेल पुरस्कार मेडलसंपादित करें
पुरस्कार राशीसंपादित करें
विजेतासभसंपादित करें
सन्दर्भ सामग्रीसभसंपादित करें
- ↑ "History – Historic Figures: Alfred Nobel (1833–1896)", बिबिसी, अन्तिम पहुँच २०१०-०१-१५।
- ↑ "Guide to Nobel Prize", ब्रिट्यानिका, अन्तिम पहुँच २०१३-०६-१०।
- ↑ Tom Rivers, "2009 Nobel Laureates Receive Their Honors | Europe| English", .voanews.com, अन्तिम पहुँच २०१०-०१-१५।
- ↑ "The Nobel Prize Amounts", Nobelprize.org, अन्तिम पहुँच २०१०-०१-१५।
- ↑ "Nobel Prize – Prizes" (2007), in Encyclopædia Britannica, accessed 15 January 2009, from Encyclopædia Britannica Online


text:
ⓘ हुप्सेकोट गाउँपालिका
हुप्सेकोट गाउँपालिका नवलपरासी जिलामे अवस्थित अछि । वि.सं २०७३ सालमे सङ्घीय मामिला तथा स्थानीय विकास मन्त्रालय ७४४ स्थानीय तह लागू करैत नवलपरासी जिलामे साविकक हुप्सेकोट, धौवादी आ देउराली गाउँ विकास समितिसभके समेट हुप्सेकोट गाउँपालिका घोषणा कएल गेल अछि । हुप्सेकोट गाउँपालिकक कूल जनसंख्या २५,०६५ रहल अछि ।
1. भौगोलिक अवस्थिति
हुप्सेकोट गाउँपालिकाक क्षेत्रफल १८९.२१ वर्गकिलोमिटर रहल अछि । ई गाउँपालिका ६ वडामे विभाजन कएल गेल अछि । एकर सीमाना पूर्वमे कावासोती आ देवचुली नगरपालिका, पश्चिममे मध्यबिन्दु नगरपालिका आ पाल्पा जिला, उत्तरमे बुङ्दीकाली गाउँपालिका आ पाल्पा जिला, दक्षिणमे कावासोती आ मध्यबिन्दु नगरपालिका परैत अछि ।


text:
राष्ट्रीय जनता दल (आरजेडी) अध्यक्ष आ बिहार कें पूर्व मुख्यमंत्री लालू प्रसाद यादव केर कार क’ अरुणाचल प्रदेश सं बरामद कयल गेल अछि. लालू प्रसाद यादव केर कार साल 2014 मे चोरी भ’ गेल छल.
अरुणाचल प्रदेशक पुलिस छह साल पहिने बिहारक पूर्व मुख्यमंत्री लालू प्रसाद यादव कें परिजन सं चोरी कयल एकटा एसयूवी क’ जब्त कयल गेल अछि. राष्ट्रीय जनता दल अध्यक्ष लालू प्रसाद यादव केर टोयोटा फॉर्च्यूनर कार पुलिस क’ आब मिल गेल अछि. पुलिस लालू प्रसाद यादव केर कार कें चोरी भेला 6 साल बाद अरुणाचल प्रदेश सं बरामद केलनि.
कैपिटल कॉम्प्लेक्स कें एसपी टुमे एमो बतओलनि अरुणाचल प्रदेश पुलिस कें माध्यम सं 26 वाहन कें सीज कयल गेल छल. ई गाड़ि सब मे लालू प्रसाद यादव सं जुड़ल टोयोटा फॉर्च्यूनर एसयूवी सेहो शामिल छल. अरुणाचल कें एकटा निवासी सं लालू प्रसाद यादव केर कार क’ जब्त कयल गेल अछि.
साल 2014 मे भेल छल चोरी
दरअसल, लालू प्रसाद यादव केर कार साल 2014 मे चोरी भ’ गेल छल. साल 2014 मे हरियाणा कें गुरुग्राम मे आईपीसी केर धारा 392/397 आ आर्म्स एक्ट कें धाराक तहत लूटक मामला दर्ज कयल गेल छल . जखन, एकरा बाद पूरा भारत मे ई कार कें बहुत लोक सब बेचल गेल अछि.
अस्पताल मे छथ भर्ती
कहि दी जे चारा घोटाला मामला मे सजायाफ्ता राष्ट्रीय जनता दल (आरजेडी) अध्यक्ष लालू प्रसाद यादव रांची कें रिम्स मे भर्ती छथ. लालू प्रसाद यादव मधुमेह आ दिल केर बीमारी सं ग्रसित छथ. एकरा अलावा लालू प्रसाद यादव केर किडनी सेहो ठीक सं काम नै करैत अछि.


text:
पटना। मोबाइल फोन जेकां आब बिहार मे शीघ्र अहां बिजली मीटर सेहो चार्ज कए सकैत छी आ चार्ज खत्म भेला पर स्वत: अहांक घर मे बिजली आपूर्ति बंद भ जाएत। किछु एहने तकनीक लागू करबा लेल बिजली बोर्ड विचार करि रहल अछि। इ तकनीक एखन भारत मे कतहु लागू नहि अछि, मुदा विदेश मे कई ठाम सफलतापूर्वक चलि रहल अछि। बिजली बोर्ड एहन व्यवस्था बिहार मे लागू करबा लेल विचार विमर्श शुरू करि देलक अछि आ एहि संबंध मे जानकारी जुटा रहल अछि। सूत्रक कहब अछि जे एहि प्रकारक मीटर लगलाक बाद ग्राहक अपन जरूरतक अनुसार बिजली क मीटर चार्ज करताह आ टका समाप्त भेला पर स्वत: हुनकर आपूर्ति बंद भ जाएत। एहि व्यवस्था स मीटर रीडिंग सन काज स बोर्ड कए मुक्ति भेट जाएत। आ आम लोक कए सेहो इच्छा अनुसार बिजली कीनबाक छूट रहत। एकर संगहि बिजली बिल भुगतान मे सेहो आम लोक कए सुविधा भेटत।
एहि संबंध में बोर्ड पदाधिकारी एखन कोनो आधिकारिक बयान नहि द रहल अछि, मुदा इ कहैत छथि जे बिहार राज्य बिजली बोर्ड क बंटबारा क बाद धीरे धीरे एकर कार्य प्रणाली मे बदलाव देखबा मे भेटत। बिजली क्षेत्र मे सब तरहक नव तकनीक ताकल जा रहल अछि। बिहार राज्य विद्युत बोर्ड मुख्यालय मे कोलकाता क एकटा कंपनी नव तकनीकक प्रेजेंटेशन देलक अछि। एहि स पता चलल जे पावर सब स्टेशन मे मैन पावर क आब कोनो जरूरत नहि अछि। सबटा स्काडा स नियंत्रण कैल जा सकैत अछि। बिहारक अभियंता एहि नव तकनीक देखकए हतप्रभ छथि।
एहि तकनीक अनुसार ट्रांसफार्मर क ऊपर ग्यारह केवी आ एलटी लाइन क अलग-अलग फ्यूज कए एकटा बाक्स मे लगेबाक तकनीक क जानकारी देल गेल। एहि स ट्रांसफार्मर सेहो खूबसूरत लागत। ब्रेकर कए पावर सब स्टेशन मे जमीन पर लगेबा स नीक पोल पर लगायब रहत, डिस्ट्रीब्यूशन लाइन मे यंत्र लगेबा स, इ यंत्र जानकारी देत जे केतबा दूर पर खराबी भेल अछि। एकटा यंत्र एहन अछि जे दोष उत्पन्न भेला पर दोष वाला क्षेत्र मे अपने आप बिजली आपूर्ति बंद करि देत आ अन्य हिस्सा मे आपूर्ति जारी रहत। इ प्रेजेंटेशन आफ डिस्ट्रीब्यूशन मनेजमेंट सिस्टम ओवहेड नेटवर्क विषय पर छल। कार्यक्रम मे बोर्ड अध्यक्ष प्रभात राय, सदस्य संचरण टीटी झा, सदस्य उत्पादन ललन प्रसाद, पेसू महाप्रबंधक एसकेपी सिंह, अधीक्षण अभियंता जेपीएन सिंह, सुनील कुमार श्रीवास्तव आदि भाग लेलथि।


text:
- भेल कार्यकारिणीक गठन, साल भरिक कार्यक्रमक रूपरेखा तैयार
कलकत्ता: मिथिला चेम्बर ऑफ़ कॉमर्स एंड इंडस्ट्रीज केर वार्षिक आम बैसार क्लाइव रो स्थित कार्यालय मे शनिदिन 23 अगस्त सांझ 4 बजे आयोजित भेल. सर्वसम्मति सं प्रदीप कुमार झा कें फेर सं अध्यक्ष चुनल गेल. संगहि गंगा प्रसाद झा कें सचिव नियुक्त कएल गेल. बैसार मे देवेन्द्र हजारीकें संयुक्त सचिव तथा राजीव रंजन मिश्र, मोहन चौधरी ओ रतिकांत झा कें उपाध्यक्ष बनाओल गेल. उग्रनारायण झा कोषाध्यक्ष बनाओल गेलाह. सलाहकार समिति मे कामदेव झा, भोगेन्द्र झा, महेंद्र हजारी, प्रो शंकर झा ओ रमणजी झा केर नाओ पर सम्मति बनल. बोर्ड सदस्यक रूप मे आमोद कुमार झा, जीवेन्द्र मिश्र, बीएन ठाकुर, रूपेश कुमार झा, चन्दन कुमार झा, प्रकाश झा नामित भेलाह. बैसारक अंतिम सत्र मे उपस्थित लोकनि ओ चयनित सदस्य लोकनि अपन बात रखलनि ओ चिंता जतौलनि. नव चयनित अध्यक्ष प्रदीप कुमार झा एहि बरख चेम्बरक क्रियाकलाप कें बढ़यबाक आश्वासन देलनि.
(Report: मिथिमीडिया ब्यूरो)


text:
Bihar Assembly Election 2020: ई बिहार विधानसभा चुनाव पर कोरोना इफेक्ट अछि। चुनाव आयोग 1000 सं अधिक मतदाता वला बूथ पर नबका मतदान केंद्र बनेबाक कर्य शुरू क’ देने अछि। आयोग केर अहि पहल कें बाद बिहार मे मतदान केंद्रक संख्या 73 हजार सं डेढ़ गुना बढ़ी क’ करीब एक लाख होबाक संभावना अछि।
कोरोना संक्रमण सं बचाव क’ ल’ भारत निर्वाचन आयोग एक हजार सं अधिक मतदाता वला बूथ पर सहायक बूथ बनेबाक प्रस्ताव मांगने छल। आयोग कें निर्देश पर मुख्य निर्वाचन अधिकारी कार्यालय जिला सं प्रस्ताव ल’ आयोग क’ भेज देल गेल अछि।
वर्तमान मे ग्रामीण क्षेत्र मे 1200 मतदाता पर एक बूथ अछि। ओतय, शहरी क्षेत्र मे 1400 मतदाता पर एकटा बूथ अछि। आयोग 2019 कें लोकसभा चुनाव मे अहि आधार पर मतदान करोने छल। परन्तु विधानसभा चुनाव मे कोरोना वायरस कें संक्रमण सं बचाव कें लेल आयोग चुनाव प्रक्रिया मे बहुत अहम बदलावक पहल तेज क’ देने अछि।
बिहार मे 7 करोड़ 18 लाख वोटर अछि आ करीब 73 हजार बूथ अछि। महत्पूर्ण बात ई अछि जे बिहार मे अहि बेर ईएवीए-3 मॉडल चुनाव कराओल जायत। बूथक विस्तृत स्थिति क’ देखि त’ राज्य मे शहरी क्षेत्र मे 8239 बूथ जखन ग्रामीण क्षेत्र मे 42643 बूथ अछि। ओतय, लोकेशन कें अनुसार शहरी क्षेत्र मे 3835 लोकेशन (भवन) मे बूथक गठन कयल गेल अछि, जतय ग्रामीण क्षेत्र मे 42643 लोकेशन (भवन) मे बूथक गठन कयल गेल अछि।
की अछि ईवीएम-3
बेसि ई देखल जायत अछि जे हर चुनाव कें बाद हारय वला पार्टि हार केर ठीकरा ईवीएम पर फ़ोइर क’ धांधली कें आरोप लगबैत अछि। अहि लेल आब आयोग ईवीएम एम-3 यानी इलेक्ट्रॉनिक वोटिंग मशीन मार्क-3 कें इस्तेमाल करय जा रहल अछि। सभ’ ईवीएम क’ अपग्रेड कयल जा रहल अछि।
ईवीएम कें चिप क’ सिर्फ एके बेर प्रोग्राम कियल जा सकेत अछि आ चिप कें सॉफ्टवेयर क’ पढ़ल नै जा सकत। एकरा इंटनेट आ कोनो नेटवर्क सं नै जोड़ल जा सकेत अछि। एकरा खोलबाक प्रयास कयल गेल त’ ई मशीन छेड़छाड़ करय वला कें फोटो खींचलाक बाद अपने बंद भ’ जायत। एकरा अलावा ईवीएम मार्क-3 मे 384 प्रत्याशि केर जानकारी रखल जा सकेत अछि।


text:
बम्बइ. मैथिली फिल्म 'कखन हरब दुःख मोर' फेम फिल्म निर्देशक संतोष बादल कें मातृशोक पर समूचा फिल्म जगत आहत अछि. हुनक मायक देहांत रविदिन ३० सितम्बर २०१२ कें भेलनि. एक दिन बाद बनारस मे दाह-संस्कार होयबाक खबरि अछि.
ज्ञात हो जे २४ सितम्बर कें संतोष बादल केर जन्मदिन छलनि. एहना मे मायक विक्षोभ दुखित करैत अछि. समूचा मित्र ओ फैन-फालोवर हुनका एहि कठिन समय मे सामर्थ्यवान बनबाक कामना कयलक अछि. संतोष बादलक एक निकट सम्बन्धीक अनुसार हुनक माय (८२) बेमार रहैत छलीह. मैथिली फिल्म जगत केर निर्देशक मुरलीधर ओ विकास झा सहित फिल्म कलाकार राहुल सिन्हा, दिनेश मिश्र ओ अन्यान्य अपन संवेदना प्रकट कयलनि अछि.
ज्ञात हो जे २४ सितम्बर कें संतोष बादल केर जन्मदिन छलनि. एहना मे मायक विक्षोभ दुखित करैत अछि. समूचा मित्र ओ फैन-फालोवर हुनका एहि कठिन समय मे सामर्थ्यवान बनबाक कामना कयलक अछि. संतोष बादलक एक निकट सम्बन्धीक अनुसार हुनक माय (८२) बेमार रहैत छलीह. मैथिली फिल्म जगत केर निर्देशक मुरलीधर ओ विकास झा सहित फिल्म कलाकार राहुल सिन्हा, दिनेश मिश्र ओ अन्यान्य अपन संवेदना प्रकट कयलनि अछि.
(Report: मिथिमीडिया सिने ब्यूरो)


text:
सनाया ईरानी
सनाया ईरानी एक भारतीय टेलीभिजन अभिनेत्री छी । ओ अपन पहिल मुख्य भुमिका स्टार वन कऽ धारावाहिक मिले जब हम तुम सँ शुरुवात केलक । सनाया स्टार प्लसक धारावाहिक इस प्यार को क्या नाम दू? मे खुशी कुमारी गुप्ता कऽ भूमिका सँ घर-घरमे लोकप्रिय होमए लागल । सनाया यसराज ब्यानरक चलचित्र फना मे एक छोट भूमिका सेहो निर्वाह केनए छल ।[१] हालमे ओ कलर्स मे प्रसारित होएवाला धारावाहिक रंगरसिया मे पार्वती (पारो) नामक मुख्य भुमिका सेहो निभाएलक ।
व्यक्तिगत जीवन[सम्पादन करी]
करियर[सम्पादन करी]
सन्दर्भ सामग्रीसभ[सम्पादन करी]
- ↑ "फना सँ मिले जब हम तुम", रैडिफ.कॅाम, अन्तिम पहुँच २०१२-०६-०९।


text:
बिहार मे आइ आकाशीय बिजली गिरला आ आंधी-तूफान सं भारी तबाही भेल. बिजली गिरला सं बिहार मे 83 लोक केर मृत्यु भ’ भेल. जखन बहुत लोक घायल गेला. उत्तर प्रदेश मे सेहो बिजली गिरला सं कम सं कम 9 लोक केर मौत भ’ गेल.
बिहार कें 23 जिलों मे आकाशीय बिजली गिरला सं मानवीय क्षति भेल अछि. सबसा बेसि मृत्यु गोपालगंज मे भेल जतय 13 लोक मारल गेला. जखन मधुबनी आ नबादा मे 8-8 लोक मारल गेला. अहि घटना क’ ल’ पीएम मोदी सेहो अपन’ संवेदना जाहिर केलनि .पीएम मोदी ट्वीट क’ कहलनि जे भारी बारिश आ आकाशीय बिजली गिरला सं बहुत लोकक निधनक समाचार मिलल, हुनकर परिजनक प्रति हम अपन संवेदना प्रकट करैत छी.
बिहार मे 8 जिला एहन अछि जतय कम सं कम 5 लोगक केर मृत्यु भेल अछि. ई जिला अछि गोपालगंज, पूर्वी चंपारण, सिवान, बांका, दरभंगा, भागलपुर कें अलावा मधुबनी आ नबादा.


text:
मुख्य पृष्ठ सभटा टैग Madhubani
Tag: madhubani
छैठ-दिवाली सं पहिने रेलवे देलक यात्रिगण कें उपहार, पूर्व मध्य रेलवे...
कोरोना काल मे ट्रेनक संख्या अखन कम अछि, मुदा पर्व-त्योहार कें देखैत रेलवे आर बेसी स्पेशल ट्रेन चलेबाक निर्णय केने अछि।
मधुबनी मे एनएच 57 पर सूमो आ ट्रक कें बीच भयावह...
बिहारक मधुबनी जिला मे एनएच 57 पर सोमदिन भोरे सूमो आ ट्रक कें बीच भेल भयावह टक्कर मे 4 वर्षीय मासूम सहित तीन लोक केर मृत्यु भ' गेल।
Lockdown Bihar: बिहार कें 11 जिला भेल लॉक, कतय, कखन, कते...
बिहार मे कोरोना वायरस कें प्रकोप तेजी सं बढ़ैत जा रहल अछि, प्रतिदिन बेसि संख्या मे कोरोना कें नबका मरीज मिल रहल अछि। एकरा देखैत कोरोना सं बचाव कें मद्देनजर बहुत जिला मे ओतय कें प्रशासन कड़ा कदम उठौने अछि। एकरा तहत बिहार कें 11 जिला मे फेर सं लॉकडाउन लगा देल गेल अछि। अहिमे राजधानी पटना कें संगे कैमूर, बक्सर, नवादा, सुपौल, मधेपुरा, खगड़िया, मुंगेर, किशनगंज, मुजफ्फरपुर,पश्चिमी चंपारण, पूर्वी चंपारण, मधुबनी, नालंदा, भागलपुर, बेगूसराय, मधेपुरा शामिल अछि।
कोरोना कें असर: पूरा मधुबनी कंटेनमेंट जोन घोषित, तीन दिन तक...
पूरा मधुबनी शहर क' कंटेनमेंट जोन घोषित करैत तीन दिन कें लेले बंद क' देल गेल अछि। अहि दौरान आवश्यक सेवा क' छोइर सभ' तरहक दुकान बंद रहत। ई फैसला डीएम डॉ. निलेश देवरे शहर मे कोरोना संक्रमण कें बढ़ैत मामला क' देखैत लेलैथ।
मधुबनी जिला कें 21 मे सं 18 प्रखंड मे पहुँचल कोरोना...
जिला कें अधिकतर प्रखंड कोरोनाक चपेट मे आबि गेल अछि। लौकही प्रखंड मे कोरोनाक चाइरटा नबका मामला सामने आयल अछि।
लॉकडाउन आ मौसम मारि, महिला सब लिखलनि कृषि क्रांतिक नवगाथा
एक तरफ लॉकडाउन मे मजदूरक कमी, उपर सं बेमौसम आंधी-पानी आ ओलाव़ृष्टि केर समस्या। अहि दोहरा मारि सं पूरा राज्य मे किसान परेशान अछि, परन्तु मधुबनी जिला कें खजौली प्रखंड मे एहन किछु नै छै।


text:
मानवीयआदर्श ओ अध्यात्म चिन्तनक अभिव्यक्तिक लेल काव्य अमृत्वक काज करैत अछि. भक्तिक भावुकता सँ भरल मोन कें काव्य सृजंक प्रेरणा स्रोत कहब अनुपयुक्त नहि होएत. एहि काव्यक शब्दार्थ होइत अछि कवि-कर्म जकर काव्य सम्पादन मे रचनाकारक काव्य रचनाक प्रवृत्ति ओ अभ्यास कार्यरत होइत अछि आ अहि व्युत्पत्ति ओ अभ्यासक बल पर ओ जे रचना पाठक कें समर्पित करैत छथि से काव्य कहबैत अछि. वस्तुत: काव्यक रसानुभूति सँ हमर हृतंत्री मे जे तरंग उत्पन्न लेइत अछि ओकर लय ओ छन्द मे बान्हल रहब आवश्यक होइत अछि जे शैलीक आधार पर क्रमश: तीन कोटि मे बाँटल रहैछ, यथा- गद्य, पद्य ओ मिश्र. मिश्र केँ चम्पू काव्य सेहो कहल जाइत अछि. छन्दरहित काव्य विधान कें जँ गद्य तँ छन्द्युक्त रचना कें पद्य कहल जाइत अछि. पुन: गद्य मे अनेकानेक विधा अछि, जेना- कथा, उपन्यास, संस्मरण, यात्रावृत्तांत , रिपोर्टाज, नाटक ,एकांकी आदि-आदि. ओहिना पद्यक सेहो दू भेद होइत अछि.: प्रबंध ओ मुक्तक. प्रबन्ध काव्यक सेहो दू भेद होइत अछि – महाकाव्य ओ खण्डकाव्य. महाकाव्य मे जँ इतिहासप्रसिद्ध महापुरुष अथवा महीयशी नारीक सम्पूर्ण जीवनक गतिविधिक चारित्रिक लीला-गान रहैत अछि तँ खण्डकाव्यक विषयवस्तु होइत अछि एहने महापुरुष अथवा महीयशी नारीक जीवनकप्रसिद्ध खण्ड्विशेषक घटनाक्रमक चित्रांकन. प्रस्तुत कसौटीक आधार पर ‘सीता-शील’ केँ प्रबन्धकाव्यक कोटि मे राखल जा सकैत अछि सेहो महाकाव्यक कोटि मे. हँ. महाकाव्यक संज्ञा सँ अभिहित करबाक क्रम मे एहि रचनाक सन्दर्भ मे किछु नियम कें शिथिल करए पड़त. एहि रचनाक महाकाव्यत्व सिद्ध करए मे मात्र दू टा तत्व,विविध छन्दक प्रयोग ओ सर्गवद्धता कें अभाव कें शिथिल करए पड़त. ‘सीता-शील’क रचनाकार स्वयं एकटा साहित्यिक विधाक कोनो कोटि मे नहि राखि पद्य-रचना कहैत छथि: “सामान्य जन कें ओ सुग्रन्थक अर्थ समझ पड़नि जें स्पष्ट सुन्दर भाव समझै मे कठिनता होनि तें से जानि रचलहुँ मधुर भाषा मैअथिली कें पद्य मे लागत पड़ै मे पढ़ि रहल छी जाहि तरहें गद्य मे”
वस्तुत: रचना कोन कोटिक अछि से परिभाषित करब रचनाकारक नहि अपितु आलोचकक काज होइत छन्हि. ई हमर सभक दायित्व अछि जे एहन महानतम रचनाक प्रति संवेदनशील भए एकर उपयोगिता कें देखैत एकरा प्रति न्याय कए सकी. एकरा अहू लेल खण्डकाव्य नहि कहल जा सकैत अछि जे खण्डकाव्य तँ महाकाव्यक शैली मे प्रधान पात्रक जीवनक कोनो एक खण्ड विशेष के लए कए लिखल जाइत अछि, किन्तु एहि रचना मे भगवती सीताक जन्म सँ लए कए जीवनक अन्त मे धरती प्रवेश धरिक घटना निबद्ध अछि. वास्तव मे देखबाक ई अछि जे प्रबन्धकाव्य लेल जे आवश्यक अर्हता होइत अछि तकर समाहार एहि महाकाव्य मे भेल अछि अथवा नहि. प्रबंन्ध-काव्य मे सर्वप्रथम कथानकक अनिवार्यता होइछ आ तकर प्रयोजन ओहि पात्रविशेषक क्रियाकलापक कथा होइत अछि जाहि कथा सँ प्रभाव ग्रहण कए भावक अपन स्वच्छ चरित्रक निर्माणक दिशा मे अग्रसर भए लोक-कल्याणक भावना कें सबलता प्रदान करैत छथि. एहि महाकाव्यक कथानक सेहो एकटा महत् उद्देशय कें लए कए सृजित भेल अछि जाहि सँ समाज सुधारक मार्ग प्रशस्त भए सकए. भगवती जानकीक जीवन-चरितक प्रसंग मे रचनाकारक जे भावोक्ति छन्हि ताही सँ एकर कथानकक चयनक औचित्य प्रतिपादित भए जाइत अछि. देखू जे महाकवि स्वयँ की कहैत छथि – “ओहिठाम प्रातिज्ञाबद्ध भ गेलहुँ जे रामायण मे वर्णित जगत जननी जानकीक आदर्श चरित्रक वर्णन अपन मातृभाषा मैथिली मे पद्य रचना कए पुस्तक प्रकाशित कराबी, तें – “आदर्श पुरुषक प्रेमिका कें चरित शुभ लीखैत छी उपदेश नारी लेल ‘सीता-शील’ मध्य पबैत छी अछि धारणा सीताक प्रति उर-मध्य श्रद्धा-भक्ति जे पद रचि प्रकट कs रहल छी अछि योग्यता आ शक्ति जे” एकरा संगहि एहि महाकाव्यक कथानकक चयन मे रचनाकार जे एहन सफलता प्राप्त कएलन्हि अछि से अहू कारणें जे ग्रामीण निष्कलुष वातावरण मे रहि के महाकवि खड्गबल्लभ दास अपन एकान्त साधना सँ सुन्दर कथानकक चयन कएलन्हि अछि जाहि मे प्रेमक मधुर संगीत अछि तँ उद्दाम उत्साह सेहो. मानवताक व्याकुल आह्वाहन अछि तँ प्रकृतिक मधुर सौंदर्य अछि. सीताक वैभवक संग आदर्शक आकर्षण सेहो सशक्तता सँ चित्रित भेल अछि.
कहल जा सकैत अछि जे एकर कथानक संयमित भावात्मकता ओ संयमित कलात्मकताक संग सामंजस्य सँ अत्यन्त प्रभावोत्पादक भए उठल अछि. वास्तवमे एहि महत् काव्यक कथानकक माध्यम सँ मानवीय मूल्यक अवमूल्यन कएनिहार लोक कें मर्यादा रक्षाक पाठ पढ़एबाक आवशयकता बूझि एहन कथानक प्रस्तुत कएल गेल अछि जकर कथानक चयनक मादें पटना विश्वविद्यालयक अवकाशप्राप्त मैथिली विभागाध्यक्ष प्रो. आनन्द मिश्र लिखैत छथि -“एहि पुस्तक द्वारा कवि साधारणों व्यक्ति कें ओहि उदात्त चरित्र सँ परिचय कराय नैतिकता एवं शालीनताक पाठ दए रहल छथि. लोकक चारित्रिक उत्थानहि सँ समाज एवं देशक उत्थान भए सकैछ. सम्प्रति लोक आधुनिक चाकचिक्यक जाल मे फँसल अपन संस्कृति एवं सभ्यता सँ हँटल जा रहल अछि. मानवीय मूल्यक अवमूल्यन भए गेल अछि. लोक अपन आदर्श चरित्र सँ अनभिज्ञ भए रहल अछि. बिना संस्कृतिक उत्थानहि आन प्रगति अकर्मिक भए जाएत.” वस्तुत: एहि कारणसँ एहन आदर्श कथानकक चयन कएल गेल अछि.
महाकाव्यक दोसर तत्व होइत अछि नायक. जें कि पात्रक माध्यम सँ कवि कें समाजकल्याणकारी महत् उद्देशयक प्रतिपादन करबए पड़ैत छैन्हि तें महाकाव्यक पात्र मे लोकनायकत्व क्षमता रहब अत्यन्त आवश्यक होइत अछि. संगहि कथानकक प्रतिपादन मे एहि लोकनायकक उद्देशयक पूर्तिक लेल अन्य सहयोगी पात्र सभक अनिवार्यता सेहो छैक. ‘सीता-शील’ मे पात्रक सुन्दर प्रयोगे सँ एकर सफलता सिद्ध भेल अछि. भगवत् भक्तिक प्रति अनुरक्ति सँ मनुष्य कें जाहि ब्रह्मानन्द सहोदरक प्राप्ति होइत अछि सएह जीवनक चरम उत्कर्ष बूझल जा सकैत अछि. परमात्माक असीम सत्त. ओ हुनक लोककल्याणक भावनाक अजस्र धार मे सराबोर करबाक करुण चित्रण मैथिली सीताराम विषय महाकाव्यक विषय वस्तु बनल अछि. मर्यादा पुरुषोत्तम राम ओ अयोनिजा भगवती सीताक चरित्रक स्मरण मात्र सँ एहि भावक बोध होइछ जे संसार मे जे किछु अछि से अही महत् चरित्र परमेश्वर ओ परमेश्वरी सँ ओत प्रोत अछि आ अही परमात्मा सीता-रामक लीला-गान कें प्रस्तुत रचना मे स्थान देल गेल अछि.
खड्गबल्लभ दास ‘स्वजन’ जीक ‘सीता-शील’ मैथिली काव्यक डॉ. वीणा कर्ण कृत साहित्यिक विवेचना:- भौतिकताक सीमा सँ ऊपर उठि कए ‘सीता-शील’क रचनाकार ओहि परम सत्ताक संग अपन चेतना कें एकाकार करैत अपन ‘स्व’ केर उत्सर्ग कए देने छथि. परमात्माक चारित्रिक उत्कर्षक प्रकाश एहि रचना मे सर्वत्र परिव्याप्त अछि जे ‘यावच्चंद्र दिवाकरौ’ हमरा सभक आचार विचार कें अनुशासित करैत रहत. मानवीय मूल्य संरक्षणक जेहन व्यवस्था, ओहि व्यवस्थाक प्रति व्यक्तिक उत्तरदायित्व निर्वहन जेहन दिशा-निर्देश जाहि रूपें एहि रचना सँ प्राप्त होइत अछि तकर समाजकल्याणक मार्ग प्रशस्त करए मे अत्यन्त पैघ भूमिका छैक तें एकर रचनाकार एहन पात्रक चयन कएलन्हि जिनक आदर्शक आलोक सँ समाजक मानसिकता कें प्रकाशित करबाक सद्प्रयास मे ओ कहैत छथि :- “आदर्श पूरुषक प्रेमिका कें चरित शुभ लीखैत छी उपदेश नारी लेल ‘सीता-शील’ मध्य पबैत छी” …. आ पुन: – “ई चरित पढ़ि आदर्श जीवन कें बनौती नारि जे बनतीह जग मे परम पूज्या पतिक परम पियारि से” महाकाव्यक लेल सर्गबद्धता अनिवायता कें स्वीकारल गेल अछि किन्तु एकर कथानक कें विषयवस्तुक अनुरूप शीर्षक दए विषय कें विश्लेषित कएल गेल अछि. सर्गक अनिवार्यताक स्थान पर एहन प्रयोग महाकविक भावुक मानसिकताक परिचायक तँ अछिए संगहि एहि दिशा मे सक्रिय रचनाकारक लेल ई पोथी एकटा नव दृष्टिकोण सेहो प्रदान करैत अछि. महाकाव्य मे विविध छन्दक प्रयोग हएब सेहो आवश्यक अछि. अगिला विषयक विश्लेषण लेल पछिले सर्गक अन्त मे छन्द परिवर्तित कए देल जाइत अछि किन्तु एहि वृहत् रचनाक विषयवस्तु कें एकहि छ्न्द मे नियोजित कए कवि प्रवर चमत्कार उत्पन्न कए देने छथि. … महाकाव्य मे अनेक छन्दक प्रयोग सँ ओकर अनेक तरहक रसास्वादनक स्थान पर एकहि छन्द मे एकर नियोजन सँ कोनो अन्तर नहि आएल अछि किएक तँ रसास्वादनक प्रवाहक गतिशीलता कखनहु अवरोध उत्पन्न नहि करैछ. एहन छन्द प्रयोगक मादें कवि स्वयं कहैत छथि :- “मात्रा अठाइस पाँति प्रति लघु-गुरु चरण कें अन्त मे सुन्दर श्रवण- सुखकर मधुर हरिगीतिका कें छन्द मे”
आश्चर्यक बात तँ ई जे मात्र एकहि छन्द मे प्रयुक्त कथानक भेलो पर एहि मे कतहु रसहीनताक अवसर नहि भेटैछ. काव्यकलाक अन्तरंग ओ बहिरंंग नवीनता, भावनाक माधुर्य ओ रसविदग्चताक कारण कवि कें अपन अन्तस्थल सांस्कृतिक चेतना कें सार्वजनिक करबाक सुअवसर प्रप्त भेल छन्हि.
रस कें काव्यक आत्मा मानल गेल अछि. संस्कृतक प्राय: सभ विद्वान रसक महत्ता कें स्वीकार केअने छथि. पंडित राज जगन्नाथ रसे कें काव्यक आत्मा स्वीकार करैत चाथि: -“रमणीयार्थ: प्रतिपादक: शबद: काव्यम” रसे मे ई शक्ति छैक जे काव्यक रसास्वादनक सत्य अर्थ मे अवसर प्रदान करबैत अछि. सहृदयक ह्रदय में आह्लाद एवं मन कें तन्मय बना देबाक रसक क्षमता सँ वाणी गद्गद ओ शरीर रोमांचित कए जायत अछि. साहित्य मे एकर सुन्दर प्रयोग सँ ब्रह्मानंदक सहोदरक रूप मे परमात्माक साक्षात्कार होएबाक अनुभूति होइत अछि. आध्यात्मिकताक भाव्भूमि पर रचल-बसल एकर विषयवस्तुक निर्वहनक लेल ‘सीता-शील’ मे शान्त रसक प्रयोग तँ भेले अछि, एहि मे श्रुंगार रसक एहन प्रभावशाली ओ उत्प्रेरक वर्णन भेल अछि जे काव्य मे साधारणीकरणक उपयोगिता कें सार्थक सिद्ध करैत अछि. महाकाव्य मे रसक उपस्थितिक केहन सशक्त प्रभाव पड़ैत अछि, पाठकक भावुकता कें उद्बुद्ध करए मे एकर की भूमिका छैक, एकर समालोचना एकरा कोन रूपें स्वीकार करैत छथि तकरा एहि महाकाव्यक प्रति कहल गेल बिहार विश्वविद्यालयक भूतपूर्व राअजनीति विज्ञानक अधयक्ष प्रो. देवनारायण मल्लिकक शब्द मे देखल जा सकैत अछि- “रचनाकारक प्रारम्भिक विनययुक्त पद्य पर दृष्टि परितहिं पढ़बाक उत्सुकता भेल. एके बैसक मे ‘सीता-शील’ कें आद्योपान्त पढ़ि गेलहुँ. एहि पाठ्यांतर मे कतेको बेर आँखि सँ नोर बहल अछि, कतेको बेर रोमांचित भए उठलहुँ अछि, कतेको बेर देवत्वक परिवेश मे आत्मा कें विचरण करैत पौलहुँ.”
काव्य मे जँ रसास्वादन करएबाक क्षमता न्हि हो तँ ओकरा काव्यक कोटि मे राखले नहि जा सकैत अछि. काव्य सृजनक आधार होइत अछि रस. प्रबन्ध काव्य मे एकटा प्रधान रस होइत अछि जकरा अंगी रस कहल जाइत अछि आ अन्य रस सभ ओहि अंगी रसक सफलता मे सहयोगीक काज करैत अछि.
काव्य मे रसक अनिवार्यता प्राय: सभ विद्वान मानने छथि. हँ,ई बात फराक अछि जे केओ एकरे काव्यक आत्मा मानैत छथि तँ केओ अलंकार कें….
…केओ काव्य मे ध्वनिक समर्थक छथि तँ केओ छंद पर जोर दैत छथि किन्तु समग्र रूप सँ विद्वान सभक कथानक निचोड़ ई अछि जे रसोत्कर्षक सहायकक रूप में अलंकार केँ राखल जा सकैत अछि किन्तु एकरा काव्य मे सार्वभौम सत्ताक कारण नहीं कहल जा सकैत अछि. अलंकार काव्यक सौंदर्यवृद्धि मे सहायक तँ होइत अछि किन्तु एकरा काव्यक आत्मा मानब अनुपयुक्त होएत. वस्तुत: रसे केँ काव्यक आत्मा मानब उचित अछि से रस ‘सीता-शील’क प्राणवन्तताक प्रमाण प्रस्तुत करैत अछि. जेँ कि प्रस्तुत महाकाव्य भगवती सीताक सुशीला स्वभावक दस्तावेज अछि, भारतीय संस्कृतिक प्रति कविक उच्चादर्शक निरूपण अछि आ पोथीक प्रारम्भ सँ लए कए अन्त धरि सीताक प्रति करुणाक अजस्र धार बहएबाक अवसर प्रदान करैत अछि तेँ एकरा करुण रस प्रधान महाकाव्य कहि सकैत छी अर्थात् करुण रस एहि महाकाव्य मे अंगी रसक रूप मे उपस्थित अछि आ अंगक रूप मे अन्य रस सभ सहयोगीक काज करैत एकर रसास्वादनक क्षेत्र विस्तार करैत अछि जेना – सीतारामक अपरिमित प्रेम प्रसंग मे संयोग ओ वियोग श्रृंगार, सूर्पनखाक विरूपित रूप मे हास्य रस, जानकीक जन्मक क्रम मे वात्सल्य, परशुराम-लक्षमण संवाद मे रौद्र, राम-रावण युद्ध, बालि-वध, खरदूषण वध, मारीचवध आदि मे वीर रस, सीताक जनकपुर सँ विदाई ओ वनगमनक काल सासु सभक उपदेश ओ सीता सँ विछोह मे करुण रस आदिक उपादेयता केँ देखल जा सकैत अछि.
काव्य मे अलंकारक उपस्थिति सँ एकर सौंदर्यवृद्धि ठीक ओहिना होइत अछि जेना कोनो नारीक सौन्दर्य अलंकारक प्रयोगेँ द्विगुणित भए जाइत अछि. अलंकार सँ काव्य मे जे प्रभावोत्पादकता उत्पन्न होइत अछि से ओकर इएह शक्तिमत्ता अछि जाहि सँ काव्य सुकोमल ओ मधुर रूप ग्रहण कए पाठक केँ भाव-विभोर करैत अछि. एकरा मे हृदयग्रह्यता ओ सुषमासृष्टि करबाक क्षमता सँ एकर प्रभावान्वितिक प्रवाह तीव्रतर भए पबैत अछि. अलंकार प्रयोगक दृष्टिएँ ‘सीता-शील’ अद्भुत उदाहरण अछि. एहि मे उपमा, रूपक, अनुप्रास, अप्रस्तुत प्रशंसा आदिक आधिक्य रहितहुँ यमक उत्प्रेक्षा, वक्रोक्ति आदि अधिकाधिक अलंकारक प्रयोगेँ कविक कथ्यक मार्मिकता पाठक केँ साधारण स्तर सँ ऊपर उठाकए तन्मय कए दैत अछि.
अपन सुकोमल भावनाक अभिव्यक्ति मे कवि प्रकृति केँ कखनहुँ बिसरल नहि छथि. काव्य मे प्रकृति चित्रणक कारण होइत अछि कविक सौन्दर्यबोध ओ प्रकृति सँ हुनक साहचर्य से हिनक सौन्दरोपासनाक प्रति फलक साक्षी तँ प्रस्तुत रचना अछिए तखन ओहि सौन्दर्य के आत्मसात कएनिहार महाकविक वैभवपूर्ण सौंदर्यक वर्णन कोना ने करितथि.
हिनक उच्चस्थ प्रकृति प्रेम केँ पोथी मे अनेको ठाम देखल जा सकैत अछि जेना मिथिलाक शोभा वर्णनक क्रम मे कवि प्रवर कहैत छथि – “हिमधवल पर्वत-पुञ्ज तल मे बसल मिथिला प्रान्त ई “सम्पूर्ण विश्वक देश एवं प्रान्त सँ शुभ शान्त ई”
सीता हरणक पश्चात रामक विलाप मे कविक प्रकृति सँ साहचार्यक एहन अभिव्यक्ति भेल अछि से देखिते बनैत अछि. कखनो ओ अशोक के सम्बोधित करैत भगवती सीताक पता ज्ञात होएबाक जिज्ञासा करैत छथि तँ कखनो जामुन सँ पूछैत छथि. कखनहुँ शाल सँ पूछैत छथि तँ कखनहुँ आम आ कटहर सँ. कखनो पीपर सँ पूछैत छथि तँ कखनो जूही, कनाओल, गेना, गुलाब, चम्पा, चन्दन, वर, कदम्ब, अनार, गूलरि सँ. कखनो कोमल हरिण, गजराज सिंह, बानर, भालू, सूर्या, वायु, चंद्र, धरती, वरुण, आकाश आदि जड़ हो अथवा चेतन, प्रकृतिक कण-कण सँ पूछैत छथि. कवि केँ प्रकृति सँ आत्मीय सम्बन्ध छन्हि जे प्रकृतिक लेल रामक सम्बोधन मे देखल जा सकय अछि. प्रकृतिक मानवीकरण सँ कथ्यक विश्वसनीयता द्विगुणित भए जाइत अछि जकरा आलम्बनक रूप मे ग्रहण कए महाकवि ‘स्वजन’ जी एहि महाकवि ‘स्वजन’ जी एहि महाकाव्य केँ चिरनूतन सौन्दर्य प्रदान करलन्हि अछि.
चित्ताकर्षक ओ प्रांजल भाषा मन-प्राण केँ पुलकित कए दैत अछि से ‘सीता-शील’क रचनाकार भाषा केँ बोधगम्य, चित्रोपम एवं सस्वर बनएबाक भावुक प्रयास कएने छथि जाहि कारणें एकरा प्रति उद्दाम चित्ताकर्षण होइत अछि. कोनो साहित्यिक अपन रचना केँ चित्ताकर्षक बनएबाक लेल भाषा-प्रयोगक प्रति साकांक्ष रहैत छथि आ कथन केँ भव्यतर बनएबाक लेल नै मात्र अपनहि मातृभाषाक प्रयोग करैत छथि अपितु तत्सम, तद्भव, देशज ओ विदेशज भाषाक चारू रूपक सानुपातिक प्रयोग सँ रचनाक उत्कृष्ट बनएबाक सत्प्रयास करैत छथि. महाकवि ‘स्वजन’ जीक एहि रचना मे तत्सम, तद्भए आ देशज शब्द तँ एकर आधार स्तम्भ अछिए विदेशज शब्दल प्रयोगइ सेहो रचनाकार अत्यन्त कुशल आ प्रबुद्ध छथि जाहि कारणें ठाम-ठाम ओकर सुन्दर प्रयोग सँ वाक्य संगठन मे कतहु मोन केँ अकछा देबाक अवसर नहीं देने छथि. जेना औषधिक स्थान पर दवा, उनटि देबाक स्थान पर उलटि देब, घुरबाक स्थान पर वापस, लोकक स्थान पर लोग, पिताक स्थान पर बाप, नमहरक स्थान पर लम्बा, कायरताक स्थान पर कायरपना आदि अनेको शब्द केँ देखल जा सकैत अछि.
वस्तुत: कवि ‘स्वजन’ जी जाहि कुशलता सँ एहि रचना मे सीता-शीलक महत्ताक निरूपण मे अपन संवेदना ओ विस्तार केँ भाषाक कसौटी पर कसि कए भावना केँ अभिव्यक्ति देने छथि से निश्चित रूपेँ एहन महाकाव्यक लेल उपयुक्त, सुष्ठु भाषाक अनुरूप अछि जाहि सँ एहन भाषाक भावुकता महाकाव्य मे प्रयुक्त रस ओ अलंकार जकाँ धारदार, तीक्ष्ण ओ प्रभावोत्पादक भए सकल अछि. कवि अपन अतुल शब्द भण्डार सँ सुन्दर, सुकोमल ओ भावाभिव्यंजक शब्दक चयन कएने छथि जाहि मे अपन हृदयक रसरंग रंग टीपि देने छथि.
कोनहु रचनाकारक ई दायित्व होइत छन्हि जे ओ अपन एहन रचना मे स्थानीय विशेषता केँ स्थान अवश्य देथि से ‘सीता-शील’ मे मिथिलाक सौन्दर्य ओ संस्कृतिक वर्णनक क्रम मे महाकवि अपन उदात्त पात्रक मुँह सेँ की कहबैत छथि से देखू – “तिरहुतक तुलना मे कोनो नहि देश-प्रान्त पबैत छी मिथिला सदृश सौन्दर्य हम संसार मे न सुनैत छी” तहिना वनक मनोरमता केँ सीता-रामक वनवासक क्रम मे ओ रावणक ऐश्चर्य केँ लंकाक वैभव सम्पन्न क्षेत्र मे देखल जा सकैत अछि.
प्रबन्ध काव्यक लेल कथोपकथन सेहो अत्यन्त आवशयक तत्व अछि किएक तँ एकर एक पात्र दोसर पात्र सँ जाहि बातक अपेक्षा रखैत छथि से वार्तालापहि सँ सम्भव भए सकैत अछि. रचनाकार कथोपकथनक प्रयोग मे केहन निपुण छथि तकर संगठन ‘सीता-शील’ मे सर्वत्र देखए मे अबैत अछि खास कए परशुराम-लक्ष्मण संवाद, लंका मे रावण ओ सीताक मध्यक वार्तालाप, अनुसूया-सीताक मध्य वैचारिक आदान-प्रदान आदि प्रसंग मे देखल जा सकैत अछि.
महाकाव्यक महत् उद्देश्य होइत अछि आ रचनाकार द्वारा ओकरा अपन रचनाक बिना आलम्बन बनौने कोनहु रचनाक सार्थकता सिद्ध नहि कएल जा सकैत अछि से अहू रचनाक पाछाँ महत् उद्देश्य छैक आ ओ छैक संसार सँ आसुरी शक्तिक नाश, मानवताक उच्चस्थ भावना केँ सम्मानित करब आ भगवती सीताक शील केँ समक्ष राखि नारीक विशुद्धाचरणक माध्यम सँ जन-कल्याणक भावना केँ पल्लवित करब. अपन एहि महत् कार्य-सम्पादन मे महाकवि अनेक ठाम सटीक सूक्ति वचनक प्रयोग कए समाजसुधारक कार्य सम्पादन करैत छथि जकरा देखबाक होयए तँ ‘सीता-शील’क अनेक प्रसंग एकर गवाही देत. नारीक आदर्श केँ जीवनक अक्षयनिधि मानि ओकरा सम्मानित करबे एहि रचनाक मुख्य उद्देश्य अछि जकरा एकर चरित्र-प्रधान शीर्षक मे देखल जा सकैत अछि. कहाकवि ‘स्वजन’ जी स्वयं कहैत छथि –
“सीखथु जगत मे नारिगण शिक्षा सियाक चरित्र सँ स्वामी प्रसन्नक लेल सब किछु करथि हृदय पवित्र सँ” आ पुन:- “ई चरित पढि आदर्श नीवन केँ बनौती नारि जे बनतीह जग मे परमपूज्या पतिक परम पियारि से”
नारीक कर्त्तव्य ओ आदर्शक प्रति समाज केँ साकांक्ष करबाक एहि उद्देश्य प्रतिपादन मे महाकवि ख्ड्गबल्लभ दास जी अत्यन्त संवेदनशील छथि. भगवती सीताक शिव संकल्पयुक्त कर्त्तव्यपरायणता ओ पातिव्रत्य हिनका अत्यधिक भावुक बनौने छन्हि फलत: कवि कहि उठैत छथि – “ई जौं पढ़थि सभ व्यक्ति ‘सीता-शील’ चित्त पवित्र सँ पढ़ि नारि-नर आचार सीखथि जानकीक चरित्र सँ”
नारी चरित्रक सहिषणुता, सच्चरित्रता, लाग, क्षमाशीलता, ममता आदि गुण स्वस्थ समाज-निर्माणक दिशा मे आवश्यक तत्व अछि जे लोककल्याणकारी विचारधारा केँ सबल बनबैत अछि आ इएह अछि महाकवि खड्गबल्लभ दास ‘स्वजन’क लोककल्याणकारी नारी जीवनक आदर्श आ ओहि आदर्शक अक्षरस: पालन करबाक पाठक सँ अपेक्षाक उद्देश्य प्रतिपादन.
(समाप्त)


text:
नोएडा के Newzstreet TV के Web Designer के जरूरत अछि जे ओकर वेबसाइट के देखरेख करि सकय मे सक्षम होए. एहि के लेल फ्रेशर सेहो अप्लाई करि सकय छथिन्ह. अहां एहि के लेल संस्था के रोहित वत्स जी सं सम्पर्क करि सकय छी. फोन नंबर अछि : 9868076865
रिज्यूमे भेजय के लेल ईमेल अछि :
vatsbirpuria@gmail.com
#
Physician Today के चाही कॉपी एडिटर
दिल्ली सं निकलय वाला एकटा पत्रिका Physician Today के कॉपी एडिटर चाही. अगर अहांके हेल्थ सं जुड़ल नीक जानकारी अछि...अंग्रेजी पर नीक पकड़ अछि त फेर अहां सूरज आर्य सं एहि फोन 9953270296 पर सम्पर्क करि सकय छी. अहां एहि ईमेल पर अप्लाई सेहो करि सकय छी physiciantoday@gmail.com
#
Next Gen Publishing.net के पत्रकार चाही
मुम्बई आओर पुणे सं निकलय वाला Car India आओर Bike India के लेल Next Gen Publishing.net के Correspondent आओर Senior Correspondent चाही. एहि के लेल कार...बाइक सं जुड़ल जानकारी होबाक चाही... फ्रेशर सेहो अप्लाई करि सकय छथिन्ह. अहां सभ दीप्ति जाधव जी सं 022-243525237 पर संपर्क करि सकय छी. मुदा एहि ईमेल पर अप्लाई करनाए नीक रहत:
d.jadhav@nextgenpublishing.net
#
मिड डे मुम्बई के चाही सब एडिटर
मुम्बई मिड डे के सब एडिटर के जरूरत अछि. एहि के लेल अहांके अंग्रेजी पर कमांड के संग-संग क्वार्क एक्सप्रेस के जानकारी सेहो होबाक चाही. कम सं कम एक सालक अनुभव मांगल जा रहल अछि. अहां jobs@mid-day.com ईमेल पर अप्लाई करि सकय छी. अप्लाई करय वक्त subject मे Sub-Editor (Mumbai) जरूर लिखय के कोशिश करब.


text:
सुमन जीक पांचम फ़िल्म अहि “लव यू सजना” जाहिमें मूख्य भूमिका निभा रहल छैथ। फ़िल्म केर अलावा, सुमन जी बाटाक लेल एड सहित कयकटा एड फ़िल्म सेहो केने छथि । मैथिली फ़िल्म करय के इच्छुक सुमन झा नीक ऑफ़र भेटला पर मैथिली फ़िल्म करय के अपन इच्छा व्यकत केलीह।– भास्कर झा
First Portal of Maithili Films, Artists, Songs, Music, Theater and Entertainment मैथिली फ़िल्म, कलाकार, गीत- संगीत, रंगमंच आ मनोरंजनक पहिल मैथिली पोर्टल
Sunday, August 5, 2012
Suman Jha: A Cute Actress with Flowery face
सुमन जीक पांचम फ़िल्म अहि “लव यू सजना” जाहिमें मूख्य भूमिका निभा रहल छैथ। फ़िल्म केर अलावा, सुमन जी बाटाक लेल एड सहित कयकटा एड फ़िल्म सेहो केने छथि । मैथिली फ़िल्म करय के इच्छुक सुमन झा नीक ऑफ़र भेटला पर मैथिली फ़िल्म करय के अपन इच्छा व्यकत केलीह।– भास्कर झा
4 comments:


text:
हिंदी फ़िल्मक
चरित्र अभिनेता आलोकनाथ सदृश्य छवि वाला बहुआयामी व्यक्तित्व कुमार शैलेन्द्र जी
अब नहीं रहलाह! प्रिंट पत्रकारिता आओर रंगमंचसं जुड़ल कुमार शैलेन्द्र (1964-2014) लोकप्रिय रंगकर्मी , सशक्त अभिनेता , जुझारू पत्रकार छलैथ। शैलेन्द्र जी मैथिलीक प्रसिद्द गीतकार
रविंद्रनाथ ठाकुर द्वारा निर्मित अ निर्देशित हिंदी डोक्युमेंटरी फिल्म "
आयुर्वेद की अमर कहानी " सं अपन अभिनय यात्रा प्रारंभ केने रहैथ। तकरबाद, मैथिली फिल्म ' सिन्दूरदान
" में हुनका अभिनय क्षमताक बड्ड प्रशंसा भेटल छल! सौभाग्य मिथिला पर प्रसारित
धारावाहिक " दियर-भाऊज" के षडयंत्री कक्काके के बिसरत ! हुनक अंतिम
फिल्म " घोघ में चांद" छल ! मैथिली सिनेमाक प्रेमी वर्ग दिससं भावभीनी
श्रद्धांजलि !


text:
ⓘ मोदी गाउँपालिका
मोदी गाउँपालिका पर्वत जिलामे अवस्थित अछि ।वि.स. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करलाक बाद पर्वत जिलामे साविकक भुक्ताङले, देउपुर, देउराली, क्याङ, बाजुङ, तिलाहार, राम्जादेउराली आ चित्रे गाउँ विकास समितिसभके मिलाए मोदी गाउँपालिका बनाएल गेल अछि । मोदी गाउँपालिकाक कूल जनसंख्या २१,२८४ रहल अछि । मोदी गाउँपालिकाक कूल क्षेत्रफल १४३.६ वर्गकिलोमिटर रहल अछि । ई गाउँपालिकाके ८ वडामे विभाजन कएल गेल अछि । ई गाउँपालिकाक सिमाना पूर्वमे कास्की जिला, पश्चिममे जलजला गाउँपालिका आ कुश्मा नगरपालिका, उत्तरमे म्याग्दी आ कास्की जिला तथा दक्षिणमे कुश्मा नगरपालिका धरि फैलल अछि ।


text:
ब्राह्मण भोजन ( Brahamn Bhojan ) - खट्टर ककाक तरंग - हरिमोहन झा |
ब्राह्मण भोजन
(खट्टर ककाक तरंग)
खट्टर कका भांग घोंटैत रहथि कि हम जा कऽ कहलिऎन्ह - खट्टर कका, निमंत्रण दैत छी ।
खट्टर कका अत्यन्त प्रसन्न होइत बजलाह – अहा हा ! आबह, बैसह।आइ कोनो नीक लोक क मूंँह देखि उठल छलहुंँ । कथी क उपलक्ष्य में खोऎबह ?
हम कहलिऎन्ह - आइ हमरा ओहि ठाम ब्राह्मणभोजन अछी ।
खट्टर कका बजलाह - वाह , अत्यन्त सुन्दर ! एहि देश क मर्यादा कथी में छैक से जनै छह ?
हमरा मुंँह तकैत देखि खट्टर कका बजलाह - एहि देशक मर्यादा छैक ब्राह्मण भोजन में । पृथ्वी पर आन कोनो देश में ई बात नहि । एही पुण्य क प्रसादात भगवान क सभटा अवतार एही भूमि पर भेल छैन्ह ।
हम - परन्तु ब्राह्मण कैं भोजन करैबाक विधान किऎक ?
खट्टर कका - किऎक त 'ब्राह्मणोऽस्य मुखमासीत' । हमरा लोकनि ब्रह्मा क मुंँह थि कहुंँ । मुख कैं त भोजन सॅं प्रयोजन । जे सभ हाथ-पैर छथि से सभ काज क रथु । हमरा लोकनि मुख क जे काज थिकैक - भोजन और भाषण- सैह टा क रबाक हेतु उत्पन्न भेल छी । जखन आदि पुरुष ब्रह्मे चारिटा मूंँह बौने प्रकट भे लाह, तखन हमरा लोकनि हुनक सन्तान भऽ अपना वंशक टेक कोना छोडि सकैत छी ? तैं ब्राह्मण लोकनि खैबाक हेतु सतत मुंँह बौने रहै छथि ।
हम - परन्तु जौं हमरा लोकनि सरिपों ब्रह्माक मुंँह सॅं बहरायल छी त ओ तेज कहांँ अछि ।
खट्टर कका - तेज अछि उदरकुंड में। ओहि में निरन्तर ब्रह्मतेज धधकैत रहैत अछि । बेशी ज्वाला भेला उत्तर जिह्वा क बाटें बहराइत अछि । तैं हमरा लोकनि क बात में लुत्तीक असर रहैत अछि । जिनके पर लगैत छिऎन्ह तिनका भस्म कऽ कऽ छोडि दैत छिऎन्ह ।
हम - परंच ताहि दिन क ब्राह्मण में विशेष सामर्थ्य रहैन्ह ।
खट्टर कका- औखन क्षीरसमुद्र कैं सोखयबला अगस्त्य हमरे लोकनि में विद्यमान छथि । हौ, जाही धातु सॅं 'ब्रह्म' बनल छथि ताही सॅं 'ब्राह्मणो' बनल छथि । तैं ‘ब्रह्माण्ड' ओ 'ब्रह्मोदर' दूनू कैं सहोदरे बूझक चाही । दूनू विराट, दूनू पृथुल , दूनू गोलाकार, दूनूक पार पायब असंभव ।
हम - परन्तु ताहि दिनक ब्राह्मण में वरदानो देवाक शक्ति रहैन्ह ।
खट्टर कका - औखन वर ठीक करबाक भार ब्राह्मणे पर रहैत छैन्ह । पूर्वक ब्राह्मण सिद्धान्त क परिपाक करैत छलाह , आबक ब्राह्मण सिद्धान्न क परिपाक करैत छथि । ओ लोकनि अग्निहोत्री छलाह , इहो लोकनि दूनू सांँझ अग्निहोत्र करित हि छथि अन्तर एतबे जे पूर्वज लोकनि 'बाबा' कहबैत छलथिन्ह, वंशज सभ ‘बाबाजी' ! एक अक्षरक वृद्धिए भेलैन्ह ।
हम - खट्टर कका, अहांँ त व्यंग्य करैत छी । परन्तु ब्राह्मण जाति क एहन दुर्दशा किएक भेलैक ।
खट्टर कका – बेसी तेजक कारण ।
हम - से कोना ?
खट्टर कका – देखह, एक ब्राह्मण खिसिया कऽ लक्ष्मी क स्वामी कैं एक चरण लगा देलथिन्ह । तहिया सॅं लक्ष्मी ब्राह्मण सॅं हडकि गेलीह और हमरा सभक कपा र पर जे दरिद्रा सटि गेलीह , से सटले छथि । ई त धन्य सरस्वती जे हमरा लोकनि क पुरुखा लक्ष्मीवाहन सभ सॅं किछु-किछु झिटैत ऎलाह अछि ।
हम - परन्तु समस्त धर्मशास्त्र क निर्माण त ब्राह्मणे द्वारा भेल अछि ।
खट्टर कका - धर्मशास्त्र नहि कहह, अर्थशास्त्र । आन-आन जाति हर-फार लऽ कऽ खेती करैत छल । ब्राह्मण केवल बुद्धिए क खेती करैत छलाह । यजमान कैं बरद सॅं काज चलैत छलैन्ह । ब्राह्मण कैं केवल यजमाने सॅं काज, चलि जाइत छलैन्ह । तखन ओ बरद किऎक पोसथु ?
श्रमजीवी भवेच्छुद्रः धनजीवी कृषी वणिक ।
बलजीवी भवेत्क्षत्री, बुद्धिजीवी हि ब्राह्मणः ॥
एहि बुद्धिक प्रसादात् हमरा लोकनि क पुरुखा भोजन क समस्या कैं जेना हल कैलन्हि - सेहो बिना हल क सहायता सॅं - तेना आइ धरि केओ कय सकल अछि ?
हम पुछलिऎन्ह – ई बात कोना भेलैक, खट्टर कका ?
खट्टर कका भांगक गोला चिकनबैत बजलाह – हौ, ताहि दिन क लोक बुड़ि बक रहय । भूदेव जेना कऽ चाहथिन्ह, ठकि लेथिन्ह। आइ देवता निमित्त खोआ । काल्हि पितर निमित्त खोआ । शुभ होउ त खोआ । असुभ होउ त खोआ । पुण्य कर, ताहि में खोआ । पाप कर, ताहि में खोआ , मरौ, ताहू में खोआ । अगहन मे नव धान होउक त चूड़ा खोआ । वैसाख में रब्बी तैयार होउक, त पूड़ी-ब खोड़ीआ । माघ में गरमागरम घी-खीचड़ि खोआ । आर्द्रा नक्षत्र में आम खोआ । उपजाबौ केओ, परन्तु भोग लगाबय काल - ‘अग्रे-अग्रे विप्राणाम ।' हौ, एहन 'परमुंडे फालाहार' करबाक बुद्धि और ककरो में छैक ?
हम कहलिऎन्ह - खट्टर कका बारहो मास किछु ने किछु लगले रहैत छैन्ह ।
खट्टर कका चीनी घोरैत बजलाह – हौ, बारहो मास की थीक जे ब्राह्मणक बारह टा मास (मिलकीयत) बूझह । आश्विनक कृष्णपक्ष में पितृपक्ष। शुक्लपक्ष में देवीपक्ष । दूहू पक्ष लड्डू । कार्तिको में अन्नकूटे रहैत छैन्ह । अमावस्या में लक्ष्मीपूजा । पूर्णीमा में सत्यदेवक पूजा । एकादशी कैं विष्णु क नाम पर। चतु र्दशी कैं महादेव क नाम पर । चौठ कैं चन्द्रमा क नाम पर । षष्ठी कैं सूर्य क नाम पर। हौ, एक-दू टा रहय तखन ने ! सभटा पर्व त भोजने करक हेतु बनल अछि ।
हम - तखन एतबा रास जे व्रतक विधान कैल गेल छैक तकर आशय की ?
खट्टर कका भांग मे चीनी मिलबैत बजलाह - ‘वृणोति सुन्दरभोजनम् अनेन इति व्रतम्' हम त यैह अर्थ बुझैत छी। छठि क अर्थ ठकुआ। चौठचन्द्र क अर्थ पिडुकिया । तिलासंक्रान्ति क अर्थ चुडलडु । होलिका क अर्थ पूआ । ध्वाजा क अर्थ रोट । सत्यदेव क अर्थ सीतलप्रसाद । दुर्गा क अर्थ महाप्रसाद ।
हम - तखन एतेक उपवास क जे नियम छैक
खट्टर कका - से पहिने सॅं लोक उदरी-दरी कैं सोन्हा कऽ रखैत अछि ।
विशेषभोजनलोभत सामान्यभोजनविरहः उपवासः।
दोसर ई, जे पबनैतिन सभ कतहु पहिने अपनहि नहिं भोग लगा लेथि, तैं ब्राह्मण देवता कठोर सॅं कठोर नियम बना देलथिन्ह अछि।
अन्नहारात सूकरी स्यात् फलभक्षे तु मर्कटी ।
जलपाने जलौकाः स्यात् पयःपाने भुजंगिनी ॥
अर्थात जौं व्रत काल अन्न खा लेथि त सुगरनी भऽ कऽ जन्म हेतैंन्ह; फल खाथि त वनरनी भऽ कऽ । पानि पिबथि त जोंक होथि, दूध पीबथि त सांँपिन । कोनो पबनैतिन क दर्प छैन्हि जे हरतालिका व्रत में एको घोंट पानि पिउतीह ? और एहन-एहन वचन पर हरताल फेरऽ बला केओ नहि । पबनैतिन सभ तीन-तीन दिन सहि कऽ हरिवासर करथु और खैबक बेर पहिने ब्राह्मण देवता पैर धो कऽ तैयार ! एही द्वारे खरना-परना क एतेक जाल रचल गेल अछि। हौ, जखन सोमवारी में झुण्ड क झुण्ड लाल पीयर स्त्रीगण कैं १०८ बेर पीपर क चारू कात घुमैत देखै छिऎन्ह त दौनी क दृश्य मन पडि जाइत अछि । एहि सॅं सोझे किऎक नहि कहब जे 'दे' । ओतेक घुमा कऽ नाक छुइबाक कोन प्रयोजन ? परन्तु सोझ आंगुरे त घी बहराय नहि । तैं 'माघ मास यजमानिनी भोरे स्नान करथु और गर्मी में निर्जला एकादशी !’ ब्राह्मण देवता तेना कऽ सधने छथिन्ह जे की 'सरकस' बला अपना जानवर कैं साधत ?
हम - परन्तु ज्योतिषी-पुरोहित क विना लोक क काजो त नहिं चलि सकैत छैक , खट्टर कका !
खट्टर कका लोटा में भांग घोरैत बजलाह - ओ कर उगाहब छोडि और काजे कोन करैत छथिन्ह ? यजमानक घर में प्रसवो नहि भेलैन्ह कि पहिनहि सॅं ढ्क ना लऽ कऽ तैयार । जन्म होइत देरी बही-खाता लऽ कऽ तैयार । नौ टा ग्रह की भेल, नौ टा हुण्डी भेलैन्ह । किछु राहु क नाम पर दे , किछु केतु क नाम पर दे । शनि क नाम पर उरीद दे । मंगल क नाम पर मसुरी दे । जाहि-जाहि वस्तु क व्यग्रता रहतैन्ह से भिन्न-भिन्न ग्रह क नाम पर उगाहि लेताह । जेना सभ ग्रह क ठीकेदार यैह रहथि । धन्य नवग्रह जे ज्योतिषिआइनक बाँहि में नवग्रही पडैत छैन्ह । धन्य कुण्डली जे नेना क कान में कुण्डल पडैत छैन्ह । यदि यजमान क सोरहो संस्कार नहि होइन्ह त पुरोहित क पत्नीक सोरहो श्रृंगार कथी पर चलैन्ह ? मुंडन होइ छैन्ह यजमान क नेना कैं और मुडा जाइ छथि स्वयं यजमान । दशकर्म करैत-करैत बेचारे कैं सभ कर्म भऽ जाइ छैन्ह। ब्राह्मण देवता तेना ने नथने छथिन्ह जे बात-बात में ओसुलैत छथिन्ह ! जन्म पर कर ! मृत्यु पर कर ! विवाह पर कर ! द्विरागमन पर कर ! यजमान कैं कहि यो उसास नहि । जन्मे सॅं जे ऋणपत्र गर में लटकि जाइ छैन्ह से श्राद्ध पर्यन्त नहि उतरैत छैन्ह । बिनु ब्राह्मणे उद्धार नहि ।
हम - परन्तु ब्राह्मण कैं दान देबा में फलो कतेक छैक, खट्टर कका !
खट्टर कका - हॅं, से त अवश्य । ब्राह्मण कैं पेट 'लेटरबक्स' छैन्ह। हुनका लड्डु खोआ दियौन्ह और सोझे पितर कैं पैठ भऽ जाएत । ब्राह्मण कैं कहिया की दान करी सेहो मोसाविदा त ब्राह्मणे क बनाओल छैन्ह । जाडकाला मे तुराइ दन करिऔ न्ह । बरसात में छाता दान करिऔन्ह । सोन भेट जाय त ब्राह्मण कैं दान करु, सोन हेराय तैयो ब्राह्मण कैं दान करु । गाय बियाय त पहिल दूध ब्राह्मण कैं दियऽ । आम फरय प्रथम फल ब्राह्मण कैं दिय । हौ जी, ई लोकनि भारी चला क छलाह । सरकार एतेक सिपाही बन्दूक रखलो उत्तर ओतेक मालगुजारी नहिं वसूल कय सकैत छथि । ब्राह्मण देवता त केवल एक शापक बल पर अ संख्यो कर वसूल करैत आबि रहलाह अछि । तैं कहलकैक अछि जे -
धिग्बलं छत्रियबलं ब्राह्मतेजो बलं बलम ।
हम देखल जे खट्टर कका कैं सूर चढल छैन्ह । एखन ब्राह्मण पर लागल छथि । कहलिऎन्ह- खट्टर कका, एतेक शास्त्र पुराण त ब्राह्मणे क बनाओल छैन्ह ।
खट्टर कका बजलाह – तैं त ओहू में केवल बसुलबाधार कैने छथि। ब्राह्मण कैं अमुक वस्तु दान करी त अश्वमेध यज्ञ क फल हो, अमुक वस्तु दान करी त सोझे बैकुण्ठ प्राप्त हो । मनु, यज्ञवल्क्य , सभ में त यैह भरल अछि । कतहु ए कादशी क माहात्म्य, कतहु द्वादशी क माहात्म्य । परन्तु सभ तीर्थ-व्रत क उद्ये श्य एकेटा - ब्राह्मण कैं दान ! अन्नदान, वस्त्रदान, शय्यादान, गोदान, स्वर्णदान, भूमिदान, वृक्षदान, फलदान, कन्यादान ! ब्राह्मण कैं चारु वर्ण कैं कन्या में अधि कार । ओ हत्यो करथि त फांँसी नहि परथि । अपने हाथ में कलम रहैन्ह ।जे- जे कानून मन में ऎलन्हि, बना लेलन्हि । पुराणो मे त केवल अपने प्रोपगंडा भरल छैन्ह। राजा हरिश्चन्द्र स्वप्नो में ब्राह्मण कैं समस्त राज्य दान कऽ देल न्हि त ओहि सत्य पर दृढ रहि गेलाह। राजा नृग ब्राह्मण कैं दान कैल धेनु पुनः लय लेलथिन्ह त हजारो वर्ष धरि इनार मे गिरगिट भऽ कऽ रहय पडलैन्ह ! सभ पुराण में त एहने-एहने कथा भरि देने छथिन्ह ।
हम कहलिऎन्ह - परन्तु खट्टर कका, समस्त धर्मशास्त्र क विवेचन ब्राह्मणे कैने छथि ।
धृतिः क्षमा दमोऽस्तेयं शौचमिन्द्रियनिग्रहः ।
धीर्विद्या सत्यमक्रोधः दशकं धर्मलक्षणम् ॥
खट्टर कका हमरा डॅंटैत बजलाह – तों एखन नेना छह । धर्म क रहस्य की बुझबहौक ? ई सभ स्त्री, शूद्र और यजमान कैं परतारक हेतु छैक ।
खट्टर कका क भांग तैयार भऽ गेल रहैन्ह । ओ दु-चारि बुन्द शिवजी क नाम पर छिटि गट्टगट्ट सौंसे लोटा पीबि गेलाह । तखन हमरा दिस साकांक्ष होइत बजलाह -देखह, ई दशो धर्म ओकरा हेतु बनाओल छैक जकरा सॅं अपन सेवा लेबाक रहय । जेना ब्राह्मण लोकनि खबास सॅं काज लैत रहथि । आब ओकरा ई उपदेश देब जरूरि छलैन्ह जे 'तों धैर्य (धृति) राख, अर्थात मडुआ क रोटी खाय पडौक तथापि सन्तोष कर । मन में विकार नहि आन । अर्थात क्षोभ कैं दमन कर । हमरा घर में कतेको नीक-नीक वस्तु देखबैं से चोरबिहें जुनि । कि ऎक त चोरी करबैं त पाप लगतौक । मलिन रहबैं त तोहर भरल पानि कोना पीबि हैत? तैं सफाई (सौच) राख। तों बाहर-भीतर सभ ठाम जाइ छैं, तैइन्द्रिय निग्रह राख । एकदम बुड़िबक भऽ कऽ हमर सेबा करबैं त नहि उजिऎतौक । तैं किछु बुद्धि (धी) सेहो राख । अपन धर्म (अर्थात ब्राह्मण क सेवा) बुझबाक हेतु थोड़ेक ज्ञान (विद्या) सेहो राख । और फुसि बाजय लगबैं तखन त हमरा कतेक बेर ठकबें , हानि करबें , तैं सत्य बाज । और हम मारिबो करियौक त तों क्रोध नहि कर ।' हौ, यैह द्शो धर्मक तात्पर्य छैक । जैह बात शूद्र क हेतु लागू छैक , सैह स्त्रीओ क हेतु , सैह यजमानो क हेतु ।
हम कहलियैन्ह - खट्टर कका , ब्राह्मण अपनो त एहि सभ धर्मक पालन करै त रहथि ।
खट्टर कका क आंँखि लाल भऽ गेलैन्ह । बजलाह -फूसि बात । जे सामर्थ्य वान अछि तकरा लेल धर्म की ? ई सभ उपदेश अनका हेतु होइत छैक । जौं ब्राह्मण क्रोध कैं त्याज्य कऽ कऽ बुझितथि त विष्णु भगवान कैं लाते मारितथि न्ह । भृगु, दुर्वासा, परसुराम सभ त ब्राह्मणे छलाह । जौं ब्राह्मण कैं धैर्य रहितै न्ह त लगले तिल-कुश-गंगाजल, लऽ कऽ शाप देबऽ पर उद्यत भऽ जैंतथि ? जौं विद्या कैं आवश्यक बुझितथि त 'अविद्यो वा सविद्यो वा ब्राह्मणो मामकी तनुः' एहन वचन बनबितथि ! और यदि ब्राह्मण सत्य पर कायम रहितथि त समाजक ई दुर्दशा होइत ? जहिया सॅं ब्राह्मण लोभ में पडि गेलाह तहिये सॅं छल, क्षुद्रता, स्वार्थ, पाखण्डक सृष्टि होमय लागल । हौ, जखन माथे में मवाद भरि जैतैक त शरीरक की दशा हैतैक ?
हम कहलिऎन्ह - तखन अहाँ असली ब्राह्मण ककरा बुझैत छियैक, खट्टर कका !
खट्टर कका बजलाह – असली ब्राह्मण आइ-काल्हि यूरोप-अमेरिका में छथि।
हम कहलिऎन्ह – अहांँ कै त हॅंसिए रहैत अछि खट्टर कका !
खट्टर कका बजलाह – हॅंसी नहि करैत छियौह । ब्राह्मण-वृत्तिक अर्थ छैक ज्ञानोपार्जन में अपन जीवन लगा देव । से सैकड़ो हजारो वर्षक अनवरत तप स्या सॅं जे जाति विद्या प्राप्त कय रेल, तार, बिजली आदि वस्तु संसार कैं देलक अछि सैह यथार्थ में ब्राह्मण जाति थीक । हम तों त केवल 'उदरम्भरिः ब्राह्मणः' शब्द कैं सार्थक करै छी ।
हम कहलिऎन्ह - खट्टर कका, एहन-एहन बात लोक सुनत त ब्राह्मण भोजनो उठा देत ।
खट्टर कका बजलाह – हौ, हम एहने बताह छी जे अनका आगाँ एहन बात कहबैक । और एगोटा क बजनहि की ? तेहन क पक्का नीव गारल छैक जे एहि देश सॅं ब्राह्मण भोजन नहिं उठि सकैत अछि । 'चार्बाक' चिचिया कऽ रहि गेला ह ।' कम्युनिस्टो' चिचिया कऽ रहि जेताह । हॅं, खोऎबह कखन ?
हम - अपने स्नान पूजा कैल जाओ । हम सबेरे बिझौ कराबय पहुंँचि जाएब।
खट्टर कका बजलाह – पूजा त पाते पर हेतैक । तखन नहा-सोन्हा कऽ तै यार अवश्य रहबौह । परन्तु बिझौ किछु देरिये सॅं करबिहऽ । कारण हम भोज मे हम तीन साँझ क हिसाब-किताब बेबाक कैने अबैत छी । एक साँझ पहिने उपसर्ग रूप में , एक साँझ बाद प्रत्यय रूप में । किऎक त --
“परान्नं दुर्लभं लोके शरीरं त पुनः पुनः ।”
ई कहि खट्टर कका कान पर जनउ चढौलन्हि और लोटा लऽ कऽ बाध दिस बिदा भेलाह ।
Harimohan Jha Ki Kahaniya
Maithili Story
- asked 9 months ago
- B Butts


text:
भारतीय सिनेमाक सन्दर्भ मे गप्प करबाक प्रसंग मे श्याम बेनेगल हमरा मानस पटल पर बेर-बेर आबि जाइत छथि...सीमित संसाधन मे उत्कृष्ट काज देबाक सीख मैथिल निर्देशक लोकनि हिनका सँ ल' सकैत छथि. क्षेत्रीय भाषा'क सन्दर्भ मे आउ त' मराठी'क श्वास ऑस्कर लेल नामित भेल.बंगला'क तोहादेर कोथा हो व असमिया'क शंकरदेव नामक फिल्म वैश्विक पटल पर अपन उपस्थिति दर्ज करा चुकल अछि...तखन विश्वक समकालीन साहित्य सँ डेग मिला क' चलनिहार मैथिलीक फिल्म क्षेत्र मे एहन दु:स्थिति किएक...निर्माता वा अर्थव्यवस्था'क अभाव एकटा कारण छैक मुदा एहनो नहि छैक जे शून्यता'क स्थिति व्याप्त अछि . तखन फेर मैथिली मे एहन फिल्म'क नितांत अभाव किएक जकर राष्ट्रीय स्तर पर चर्चा भ' सकय..जंओ चर्चित मैथिल मीडिया आ संस्कृतिकर्मी धीरेन्द्र प्रेमर्षि'क शब्द मे कही त' मैथिली फिल्म'क नाम पर बेसी लौल पूरा कयल जा रहल अछि.
1962 मे आरम्भ भेल मैथिली फिल्म'क दौर केर आधार पर पचासम वर्षगाँठ मनेबाक जतेक ढोल पीटि लेल जाय मुदा आधारभूत बात ई अछि जे मैथिली फिल्म उद्योग एखन ठाढ़ होयबाक स्थिति मे नहि आबि सकल अछि....ममता गाबय गीत सँ ल' क' एखन धरि जे काज सोझां आयल अछि ओहि मे ममता गाबय गीत, सस्ता जिनगी महग सेनुर, सिंदूरदान, कखन हरब दुःख मोर, मुखियाजी, सजना के अंगना मे सोलह सिंगार आदि कें सार्थक प्रयास अवस्से कहल जा सकैत अछि...मुदा तकरा बाद एकटा प्रश्न चिन्ह ठाढ़ होइत अछि....जे एना कतेक दिन ? मैथिली मे रक्त तिलक नामक लघु फिल्म बना अंतरराष्ट्रीय स्तर पर चर्चित मनोज श्रीपति, नैना जोगिन (राष्ट्रीय फिल्म पुरस्कार सँ सम्मानित मैथिली/हिन्दी लघु फिल्म) केर निर्देशक प्रवीण कुमार एहन लोक'क आवश्यकता मैथिली फीचर फिल्म निर्माण कें छैक... ज्ञानेश्वर दुबे , सुनील-प्रवेश,धीरेन्द्र प्रेमर्षि सदृश मैथिली'क मौलिक संगीतकार'क सहयोग किएक नहि लेल जा रहल अछि...जनकपुर'क मिनाप, प्रतिविम्ब, पटना'क भंगिमा, सहरसा'क पंचकोसी, कोलकता'क कोकिल मंच वा दिल्ली'क मैलोरंग, मिथिलांगन एहन संस्था'क ऊर्जा सँ भरल अभिनेताक सदुपयोग सेहो मैथिली फिल्म लेल कयल जा सकैत अछि..फिल्म'क संवाद लेल महेंद्र मलंगिया, अरविन्द अक्कू, कुणाल, प्रदीप बिहारी, अजित आजाद आदि, गीत लेल सरस, राजेंद्र विमल, नवलजी, चंद्रमणि, जगदीश चन्द्र अनिल आदि गीतकार आदि कें जोडिए कें सार्थक मैथिली फिल्म'क परिकल्पना संभव छैक.... सतत मोन रहबाक चाही, जे मिथिलाक बाज़ार कें भने अश्लील करबाक प्रयत्न भ' रहल हो. मुदा एखनो सुच्चा मैथिली श्रोता आ दर्शक स्तरीयता'क पक्ष मे ठाढ़ अछि, जं से नहि रहितैक तं रेडियो कान्तिपुर'क हेल्लो मिथिला एतेक लोकप्रिय नहि भ' पबितैक... तें मैथिली सिनेमाक कथित पचासम वर्ष पर सोचबाक बेगरता अछि हमरा सभ लेल जे मैथिली फिल्म'क सम्मुन्नत भविष्य लेल की रणनीति तैयार हेबाक चाही...जं एही विन्दु पर सोचि आंगा बढ़ब त' निश्चित हम सभ मैथिली फिल्म'क हीरक जयन्ती (60 साल : 2022) गौरव बोध संग मना सकब.. — किसलय कृष्ण
(लेखक मूलतः सहरसा जिलाक छथि. ई मैथिलीक प्रसिद्ध फिल्म एंड मीडिया एक्टिविस्ट त' छथिए, संगहि गीतकार ओ निर्देशक सेहो छथि. हिनक लिखल मैथिली सिनेमाक इतिहास पोथी शीघ्र प्रकाशित होयत.)


text:
कोलकाता. मिथिला महोत्सवक दोसर दिन आयोजित 'गीतगाइन प्रतियोगिता' केर विजयी गीतगाइन लोकनि साज-बाज संग गीत गयबा हेतु पूर्ण तैयार छथि. मिथिला महिला मंच द्वारा आयोजित आ मिथिला विकास परिषद् द्वारा समर्थित विशेष सम्मान समारोह मे गीतगाइन सभ संगीतक संग गीत प्रस्तुत करतीह. मिविप केर राष्ट्रीय अध्यक्ष अशोक झा मिथिमीडिया संग भेल बातचीत मे कहलनि जे प्रतियोगिता मे मात्र गीत छलैक संगीत नहि. परिषद् गीतगाइन केर सम्मान मे कार्यक्रम आयोजित कयलक अछि, जाहि सं गीतगाइन सभक उत्साह बढ़त. संगीतक संग गाबि गीतगाइन अपन गायन कला कें आओर निखारि आगाँ आबि सकैत छथि. अशोक झा कहलनि अछि जे मिथिला महोत्सव केर तेसर दिनक कार्यक्रम भारतीय भाषा परिषद् मे साहित्यिक विचार गोष्ठी ओ कवि सम्मलेन निर्धारित अछि.
ज्ञात हो जे गीतगाइन सम्मान समारोह दिगम्बर जैन भवन (मछुआ, बड़ाबाजार) मे रविदिन, 26 अगस्त 2012 कें होयत. एहि अवसर पर मीरा झा द्वारा संग्रहित ओ सुप्रसिद्ध मैथिल सेवी तेज नारायण झा द्वारा प्रकाशित 'श्री भगवती आराधना' पोथी केर विमोचन होयत.
ज्ञात हो जे गीतगाइन सम्मान समारोह दिगम्बर जैन भवन (मछुआ, बड़ाबाजार) मे रविदिन, 26 अगस्त 2012 कें होयत. एहि अवसर पर मीरा झा द्वारा संग्रहित ओ सुप्रसिद्ध मैथिल सेवी तेज नारायण झा द्वारा प्रकाशित 'श्री भगवती आराधना' पोथी केर विमोचन होयत.
(Report: मिथिमीडिया ब्यूरो)


text:
जनकपुर. जनकपुरक विद्यापति चौक स्थित विद्यापति स्मारक पर घण्टा घडीक विधिवत रूप सं सोमदिन (१७ सितम्बर २०१२) कें स्थापना भेल अछि. जनकपुर नगरपालिका–४ केर हेमचन्द्र चौधरी आ इन्दिरा देवी द्वारा सहयोग कएल गेल एहि घण्टाघडी कें एक समाराहक बीच सद्भावना पार्टीक केन्द्रीय सदस्य लालकिशोर साह, हेमचन्द्र चौधरी आ इन्दिरा देवी चौधरी संयुक्त रुप मे उद्घाटन कएलनि. केन्द्रिय सदस्य साहक संयोजकत्व आ चौधरी सचिव रहल समय मे विद्यापति स्मारकक निर्माण कएल गेल छल. विद्यापति स्मारक निर्माण मे मैथिलीक वरिष्ठ साहित्यकार स्वर्गीय पण्डित सुन्दर झा शास्त्रीक सेहो महत्वपूर्ण योगदान रहल छल.
नेपालमे एहि प्रकारक घडी कोनो स्थान पर नहि लागल प्राविधिक सभ बतौलनि अछि. ई घडी प्रत्येक घण्टाक समय आवाज द्वारा लोक सभ कें अवगत करबैत अछि. लगभग ८ लाख खर्च लागल ई घडी कें लगबय मे हेमचन्द्र चौधरीक पुत्र राजेश चौधरी (राजु) केर महत्वपूर्ण भूमिका रहल विद्यापती स्मारक समितिक संयोजक चन्द्रमोहन चौधरी जानकारी देलनि अछि.
२०५३ साल मे निमार्ण भेल स्मारक पर घडी लगएबाक लेल बहुतो बेर प्रयास कएल गेल. मुदा उचित सहयोग प्राप्त नहि भेलाक कारण घडी लागि नहि सकल छल. समारोह मे स्थानीय बुद्धिजीवी, नागरीक सामाज, व्यवसायी, पत्रकार, युवा क्लब केर प्रतिनिधीसभक सहभागिता छल. घण्टीक आवाज सुनए लेल विद्यापति चौक पर दिनभरि भीड लागल छल.
नेपालमे एहि प्रकारक घडी कोनो स्थान पर नहि लागल प्राविधिक सभ बतौलनि अछि. ई घडी प्रत्येक घण्टाक समय आवाज द्वारा लोक सभ कें अवगत करबैत अछि. लगभग ८ लाख खर्च लागल ई घडी कें लगबय मे हेमचन्द्र चौधरीक पुत्र राजेश चौधरी (राजु) केर महत्वपूर्ण भूमिका रहल विद्यापती स्मारक समितिक संयोजक चन्द्रमोहन चौधरी जानकारी देलनि अछि.
२०५३ साल मे निमार्ण भेल स्मारक पर घडी लगएबाक लेल बहुतो बेर प्रयास कएल गेल. मुदा उचित सहयोग प्राप्त नहि भेलाक कारण घडी लागि नहि सकल छल. समारोह मे स्थानीय बुद्धिजीवी, नागरीक सामाज, व्यवसायी, पत्रकार, युवा क्लब केर प्रतिनिधीसभक सहभागिता छल. घण्टीक आवाज सुनए लेल विद्यापति चौक पर दिनभरि भीड लागल छल.
(Report/Photo: सुजीत कुमार झा)


text:
संजय सिंह हिन्दी फ़िल्मक उदीयमान प्रतिभाशाली अभिनेता छथि। अनुराग
कश्यप द्वारा निर्देशित बहुचर्चित फिल्म “गैंग ऑफ़ वासेपुर” में फजलुक दमदार किरदार निभा कए दर्शकक दिल जीतय बला आ मूल रुप सं सहरसा (सोनपुरा) के रहनिहार संजय सिंह राष्ट्रीय
नाट्य विद्यालय (NSD), दिल्लीसं 2010 में ग्रेज्यूयेशन आ पंजाब विश्वविद्यालय,
चंडीगढ सं ड्रामा में मास्टर केने छथि।
संजय सिंह फ़िल्म में आबय सं पहिने कयकटा नाटक केने छलैथ जाहिमें अनील पंडित,
प्रदीप डे आ आरटी राजनके संग “बकरी”, ‘अमली’, “कोर्ट मार्शल’ आदि किछु महत्वपूर्ण
नाम अछि। दिल्ली अयलाहके बाद श्री राम सेन्टर सं अभिनयक कोर्स कयलनि। तदुपरान्त
दिल्लीयेमें क्षितिज रिपर्टरीक संग किछु काज केलाह। ड्रामामें मास्टर डिग्रीक वास्ते संजय जी चंडीगढ चलि गेलाह । शिक्षाक उपरान्त संजय जी फ़ेरो दिल्ली चलि अयलाह
आ किछुये दिनक बाद हुनकर चयन प्रशिक्षण राष्ट्रीय नाट्य विद्यालय (NSD), दिल्लीमें भ गेलनि। NSD सं प्रशिक्षणक उपरान्त संजय
जीके बड्ड पैघ पैघ निर्देशकक संग काज करबाक अवसर भेटलनि। इम्तियाज अलीक संग ‘
रॉकस्टार”, अनुराग कश्यपक ‘गैंग्स ऑफ़ वासेपुर 1 एवं 2”, विशाल भारद्वाजक ‘मटरु की
बिजली का मंडोला” आदिमें नीक काज केलाह आ बड्ड प्रशंसा बटोरलाह। सम्प्रति संजय जी
गुड़गांव स्थित किंगडम ऑफ़ ड्रिम्स कए संग काय़ कय रहल छथि।
रंगमंचीय अभिनय के बात कयल जाय त संजय जी प्रसिद्ध थियेटर निर्देशक अनुराधा
कपूर, डॉ अंकूर, अभिलाष पिल्लई, शान्तनु बोस, दिनेश खन्ना, रॉबिन दास, मुस्ताक
काक, सत्यब्रत राउत, सुरेन्द्र शर्मा, कुमार वर्मा, रानी बलबीर कौर, महेन्द्र
कुमार, नीलम मान सिंह, राजेन्द्रन आदि के संग काज केने छथि जेकि अपने आपमें बड्ड
महत्वपूर्ण अछि। संजय जीक भीतर अभिनयक असीम ऊर्जा भरल अछि।- Bhaskar Jha


text:
नवका- पुरनका लेख सर्च करु...
सुधा के कामयाबी के कहानी...
आई पेड़ा खाय काल एकाएक सुधा पेड़ा के याद आबि गेल. बिहार सं बाहर सुधा पेड़ा बड़ याद आबैत अछि. ओहन पेड़ा बीच मे इस्कॉन मंदिर के गोविंदा रेस्त्रां मे मिलैत छल मुदा किछ दिन सं ओ बंद अछि. बिहार मे तं एहन हाल अछि जे लोक आब दूध के संग-संग पेड़ा... गुलाब जामुन... रसगुल्ला... आइस-क्रीम... लस्सी... मिस्टी दही... पनीर आओर कलाकन्द जकां कतेक चीज के लेल पूरा के पूरा सुधा पर निर्भर छथिन्ह.
सुधा के सामान शुद्ध आओर स्वादिष्ट के संग नीक क्वॉलिटी वाला रहैत अछि. बिहार मे आई एहन हाल अछि जे सुधा हर घर के लेल जानल-पहचानल नाम बनि गेल अछि. दूध आओर दूध के उत्पाद के लेल तं अहां कहि सकय छी लोक सुधा के आसरे छथिन्ह. सुधा ब्रांड एतेक मजबूत भs गेल अछि कि एकरा ISO 9001: 2000 आओर ISO 15000 के सर्टिफिकेट तक मिलल अछि.
सुधा डेयरी असल मे बिहारक सहकारी दुग्ध उत्पादक संघ... कॉम्फेड के अंग अछि. आओर ई अमूल... मदर डेयरी सं टक्कर ल रहल अछि. सुधा डेयरी के दूध दिल्ली...कोलकाता आओर गुवाहाटी तक भेजल जाएत अछि. आब तं नेपाल सेहो भेजल जाएत. नेपाल डेयरी के संग भेल समझौता के मुताबिक रोज 50 हजार लीटर दूध नेपाल भेजल जाएत. दिल्ली...कोलकाता के जगह नेपाल दूध भेजनाय आसान रहत. किएक त ई बेसि करीब अछि.
ऑपरेशन फ्लड कार्यक्रम के छोट स्तर पर 1972 मे शुरू भेल ई अभियान 1983 मे कॉपरेटिव के रूप लs सुधा डेयरी के रूप मे गाम-गाम मे पहुंचनाय शुरू करि देलक. सहकारी दुग्ध उत्पादक संघ के पहल सं गाम-घर के लोक के लेल रोजगार के एकटा नवका रास्ता खुलल. एकर फायदा आई राज्य के लाखों लोक के मिल रहल अछि. बिहार मे जतय रोजगार के साधन कम अछि...एकरा एकटा वरदान जकां कहि सकय छी.
किएक त हमरा याद अछि 1990-91 सं पहिने जखन गाम मे पढ़य छलहुं तखन पावनि-त्योहार मे दूध के भयंकर कमी भ जाएत छल. दूघ वाला के हफ्ता दस दिन पहिने कहलौं पर कई बेर पूरा दूध नहि मिलैत छल. आओर क्वॉलिटी के तं बाते छोड़ु. गाम-घर मे ई हाल छल...शहर के तं बाते छोडुं. मुदा सुधा के अएला सं ई सभ दूर भेल अछि. आब तं गाम-घर मे दूध वाला के छोड़ि सुधा के गाड़ी के इंतजार होएत अछि.
सुधा डेयरी वाला ऐना करने अछि जे हर कमिश्नरी...जिला मे अपन यूनिट बनौने अछि. ओहि ठामक किसान... गाय...महीस पालय वाला सं सुधा डेयरी के लोक दूध ल जाए छथिन्ह ओकरा सभ के क्वॉलिटी के ध्यान मे राखैत पॉलीपैक दूध आओर दूध सं बनल सामान के वितरण राज्य घर मे कएल जाएत अछि. कही सकय छी जे सुधा किसान आओर ग्राहक के बीच एकटा कड़ी के काज करैत अछि.
पहिने ऐना छल जे गाम के किसान भाई... गाय वाला लोक दूधिया सं औना-पौना दाम पर दूध बेचय लेल मजबूर रहय छलखिन्ह... दूधिया ओहि दूध के बेसि दाम पर हमरा-अहां के बेच बीच मे कमाय काटय छल. मुदा आब दूध उत्पादन...गाय के देखरेख... दूध आओर दोसर उत्पाद के दाम तय करय सभ मे किसान के भागीदारी रहैत अछि. आई एहन हाल अछि जे बिहार के करीब 6 लाख किसान सुधा सं जुड़ल छथिन्ह.
किसान भाई सभ के सेहो एहि सं नियमित कमाई होए छनि. सुधा के तरफ सं हुनका सभ के बराबर प्रशिक्षण सेहो देल जाएत छनि. परिवार के युवा... महिला लेल सेहो कार्यक्रम सभ चलाएल जाएत अछि. जरूरत पड़ला पर दोसर तरहक मदद सेहो देल जाएत अछि. एहन मे लोक कोनो साधन नहि भेलाह पर दू-चारि टा गाय.. भैंस पालि लैत छथि. एहि सं पाई के लेल दोसर के मुंह नहि ताकय पड़य छनि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
Lockdown Bihar: लॉकडाउन (Lockdown) केर दौरान परेशान प्रवासी श्रमिक (Migrant Labourers) कें ल’ मुख्यमंत्री नीतीश कुमार (CM Nitish Kumar) बड़का फैसला केलनि अछि। राज्य सरकार सभ’ प्रवासी श्रमिक कें मई व जून मे पांच किलोग्राम प्रति व्यक्ति दर सं मुफ्त चावल (Free Rice) देबाक आदेश देलनि अछि। पंचायत स्तर पर एक आ दू जन वितरण प्रणाली (PDS) दुकान कें चिह्नित क’ ओहि माध्यम सं चावल देल जायत। प्रत्येक दिन पूर्वाह्न 10 बजे सं अपराह्न दू बजे केर बीच अनाजक वितरण कयल जायत।
सरकार जारी केलक दिशा-निर्देश
अहि संबंध मे खाद्य एवं उपभोक्ता संरक्षण विभाग केर सचिव पंकज कुमार पाल सभ प्रमंडलीय आयुक्त एवं जिलाधिकारिक दिशा-निर्देश जारी क’ देने अछि। पंकज कुमार पाल द्वारा सभ जिलाक प्रवासी श्रमिक केर पहचान तत्काल सूचीबद्घ क’ उपलब्ध करबाक निर्देश देल गेल अछि, तहन सार्वजनिक वितरण प्रणालीक दुकान केर माध्यम सं हुनक परिवारक सभ सदस्य कें अनाज शीघ्र मुहैया कराओल जा सकत. अनाज वितरणक रिकार्ड कें लेल पॉस मशीनक इस्तेमाल केर संग-संग पंजी सेहो तैयार कराओल जायत।
तैयार भ’ रहल प्रवासी श्रमिकक सूची
सचिव बतओलनि जे प्रवासी श्रमिक केर पहचान आ हुनक ब्यौरा समेत सूची जिलावार आ पंचायतवार तैयार कराओल जा रहल अछि। सब जिला कें 18 मई तक पोर्टल पर सूची देबा लेल कहल जा चुकल अछि। पंचायत स्तर पर प्रवासी मजदूरक डाटा पोर्टल पर अपलोड करबाक निर्देश देल गेल अछि।
सूची मे श्रमिकक नाम, पिता या पति केर नाम, प्रवास सं वापस आयल सभ सदस्यक नाम, आधार नंबर आ मोबाइल नंबर केर इंट्री अनिवार्य अछि। सभ सदस्यक आधार नंबर केर इंट्री सेहो आवश्यक छै। प्रत्येक परिवारक कम सं कम एक सदस्यक मोबाइल नंबरक इंट्री सेहो अनिवार्य छै, तहने खाद्यान्न वितरण सं संबंधित सूचना परिवार कें हुनकर द्वारा दर्ज करायल गेल मोबाइल नंबर पर एसएमएस केर माध्यम सं देल जा सकत।


text:
नवका- पुरनका लेख सर्च करु...
रवि दिन सामा चकेबा
रवि दिन तारीख 6 सितम्बर के दिल्ली मे मैथिली नाटक सामा चकेबा होबय जा रहल अछि. ई नाटक मणिपद्म जयंती पर मिथिलांगन के तरफ सं कएल जा रहल अछि. नाटक मंडी हाउस के एलटीजी थियेटर मे होएत. लेखक छथिन्ह रोहिणी रमन झा... नाटक के निर्देशन करथिन्ह संजय चौधरी जी आओर संगीत देथिन्ह श्री सुन्दरम जी. संजयजी के 'किम्कर्तव्यविमुढ' आओर 'उगना हॉल्ट' नाटक देखय लेल मिलल अछि. हिनकर निर्देशन मे भेल मंचन एकदम कसल रहय छनि. लोक के बान्हले रहय छथिन्ह. लोक सभ सेहो अपन-अपन सीट सं चिपकल रहय छथिन्ह.
दिल्ली मे मैथिल भाई-बहिन लोकनि के लेल ई अपन माटि के याद करय के एकटा नीक अवसर अछि. बेसि सं बेसि संख्या मे एहिठाम आबय के कोशिश करिऔ जेहि सं कलाकार सभ के प्रोत्साहन मिलय. हुनका सब के लागन्हि जे हमर उत्साह बढ़ाबय वाला लोक के एहिठाम सेहो कोनो कमी नहि अछि. हमहुं आयब... लोक सभ के सेहो कहि रहल छिएन्हि जे अहां सभ सेहो आउ. गाम-घर सं बाहर मैथिली... मिथिलाक किछ होएत अछि त लगैत अछि जेना गामे-घर पहुंचि गेलहु. फेर अपना दिस के लोक सभ सं मिलय के सेहो ई एकटा नीक मौका दैत अछि. एहि ठाम आबि के कइटा पुरान दोस्त...चिन्हार वाला लोक सभ मिलि जाए छथिन्ह जिनका सं कई- कई साल सं कोनो भेंट-घांट नहि रहय छनि. त पहुंचु मंडी हाउस... एलटीजी थियेटर सांझ 6 बजे.
LTG, Coporsnica Marg, Mandi House, Delhi
on Sunday 06, September 09
at evening 6 pm
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
फुटबल
एसोसिएशन फुटबल जकरा प्राय: फुटबल वा सकर कहल जाइत अछि, ई संसारक लोकप्रिय खेलसभमे सँ एक छी । ई एकटा सामूहिक खेल छी आ एकरा ११/११ खेलाडीसभक दुई सममूह बीच खेलल जाइत अछि । फुटबलकें सामान्यत: एकटा आयताकार घाँस वा कृत्रिम घाँस भेल मैदानमे खेलल जाइत अछि जकरा अन्तिममे एकटा गोलपोस्ट होइत अछि । खेलाडीसभद्वारा विरोधी समूहको गोलपोस्टमे अपन चालाकीद्वारा फुटबलके गोल करनाए ई खेलक उद्देश्य छी । खेलमे गोलरक्षक मात्र एकटा एहन खेलाडी होइत अछि जे फुटबल रोकैक लेल अथवा बचाबैक लेल अपन हात प्रयोग करैक अनुमति होइत अछि । समूहक बाँकी खेलाडी प्रायजका फुटबलकें प्रहार क लेल अपन टाङ्गक प्रयोग करैत अछि । तथा कहियो काल हावा ...
म्यानचेस्टर युनाइटेड फुटबल क्लब
म्यानचेस्टर युनाइटेड फुटबल क्लब, एक प्रसिद्ध अङ्ग्रेजी फुटबल क्लब छी, जे इङ्गल्याण्डके म्यानचेस्टर नगरमे अवस्थित अछि। ई क्लबक घरेलू मैदान ओल्ड ट्रयाफर्ड छी, ई क्लब वर्तमानमे प्रीमियर लीगमे खेलैत अछि ।
फुटबल खेलाडी
एक फुटबल खेलाडी, फुटबलर, वा सकर खेलाडी एक खेलकुद सँ सम्बन्धित व्यक्ति होएत अछि जे विभिन्न किसिमके फुटबल खेलैत अछि । मुख्य रुप सँ सङ्घ फुटबल, अमेरिकी फुटबल, क्यानडेली फुटबल फुटबल खेलाडी मानल जाएत अछि । एक अनुमानक अनुसार पुरे विश्वमे लगभग २५० करोड सङ्घ फुटबल खेलाडी अछि ।
लिभरपुल फुटबल क्लब
लिभरपुल फुटबल क्लब, एक प्रसिद्ध अङ्ग्रेजी फुटबल क्लब छी, जे इङ्गल्याण्डक लिभरपुल नगरमे स्थित अछि। ए क्लबक घरेलू मैदान एनफील्ड छी, ई क्लब वर्तमानमे प्रिमियर लिगमे खेलैत अछि।
एभर्टन फुटबल क्लब
एभर्टन फुटबल क्लब, एक प्रसिद्ध अंग्रेजी फुटबल क्लब छी, जे इंग्ल्याण्ड के लिवरपूल नगर, में स्थित अछि। ए क्लबक घरेलू मैदान गुडिसन पार्क छी, इ क्लब वर्तमान में प्रीमियर लीग में खेलैत अछि।
साउथह्याम्पटन फुटबल क्लब
साउथह्याम्प्टन फुटबल क्लब एक अङ्ग्रेजी फुटबल क्लब छी जे इङ्ल्यान्डक साउथह्याम्प्टन नगरक ह्याम्पशिरमे अवस्थित अछि । ई क्लबक घरेलु मैदान सेन्ट मेरिज स्टेडियम छी । ई क्लब वर्तमानमे इङ्गलिस प्रिमियर लिग खेलैत अछि ।
वेस्ट ब्रोमविच एल्बियोन फुटबल क्लब
वेस्ट ब्रोमविच एल्बियोन फुटबल क्लब, एक प्रसिद्ध अंग्रेजी फुटबल क्लब छी, जे इंग्ल्याण्ड के वेस्ट ब्रोमविच नगर, में स्थित अछि। ए क्लबक घरेलू मैदान हव्थोर्न्स छी, इ क्लब वर्तमान में प्रीमियर लीग में खेलैत अछि।
चेल्सी फुटबल क्लब
चेल्सी फुटबल क्लब, एक प्रसिद्ध अंग्रेजी फुटबल क्लब छी, जे इंग्ल्याण्ड के लण्डन नगर, में स्थित अछि। ए क्लबक घरेलू मैदान स्टैमफोर्ड ब्रिज छी, इ क्लब वर्तमान में प्रीमियर लीग में खेलैत अछि।
दक्षिण अमेरिकी फुटबल सङ्घ
दक्षिण अमेरिकी फुटबल सङ्घ छोटमे सीओएनएमइबीओएल दक्षिण अमेरिका फुटबल सङ्घक प्रशासनिक तथा नियन्त्रण राखैवाला संस्था छी। कोनमेबोल दक्षिण अमेरिकी राष्ट्रिय फुटबल खेलसभक प्रतिनिधित्व करैत अछि, ई दक्षिण अमेरिका महाद्वीप भितर राष्ट्रिय फुटबल खेलक आयोजना करैत अछि आ प्रतिभागीसभक लेल पुरस्कार वितरण, रूपैया, नियम आ मिडिया अधिकार उपर नियन्त्रण राखैत अछि । एकर मुख्यालय लुक्वे, पाराग्वेमे स्थित अछि आ हाल ई सङ्घक प्रधान अध्यक्ष निकोलस लिओज छी । ई सङ्घ फिफाक सभ सँ छोट सङ्घ छी । ई सङ्घमे १० टा फुटबल सङ्घ सदस्य अछि ।
युइयफए युरोपेली च्याम्पियनसिप
युरोपेली फुटबल च्याम्पियनसिप युरोपेली फुटबल सङ्घसभक सङ्घ क सदस्य राष्ट्सभबिच युरोपेली विजेताक फैसला करहि लेल सञ्चालन करल जाएवाला प्रतियोगिता छी । सन् १९६० सँ हर चारि बर्षमे आयोजना होएत आएल ई प्रतियोगिताक शुरुक नाम युइयफए युरोपेली नेसन्स कप छल जे सन् १९६८ सँ युइयफए युरोपेली च्याम्पियनसिप कहल जाए लागल। फिफा विश्वकपक बाद सब सँ बेसी लोकप्रिय ई प्रतियोगितामे छनौटक लेल आयोजक राष्ट्र बाहेक प्रत्येक राष्ट्र छनौट खेल खेलैत अछि।
टटनह्याम हटस्पर फुटबल क्लब
टटनह्याम हटस्पर फुटबल क्लब, एक प्रसिद्ध अंग्रेजी फुटबल क्लब छी, जे इंग्ल्याण्ड के लण्डन नगर, में स्थित अछि। ए क्लबक घरेलू मैदान व्हाइट हार्ट लेन छी, इ क्लब वर्तमान में प्रीमियर लीग में खेलैत अछि।
सन्डरल्याण्ड एसोसिएशन फुटबल क्लब
सन्डरल्याण्ड एसोसिएशन फुटबल क्लब, एक प्रसिद्ध अंग्रेजी फुटबल क्लब छी, जे इंग्ल्याण्ड के सन्डरल्याण्ड नगर, में स्थित अछि। ए क्लबक घरेलू मैदान स्टेडियम अफ लाइट छी, इ क्लब वर्तमान में प्रीमियर लीग में खेलैत अछि।
क्रिस्टल प्यालेस फुटबल क्लब
क्रिस्टल प्यालेस फुटबल क्लब, एक प्रसिद्ध अङ्ग्रेजी फुटबल क्लब छी, जे इङ्ल्यान्डक लण्डन नगरमे अवस्थित अछि। ई क्लबक घरेलू मैदान सेल्हर्स्ट पार्क छी, ई क्लब वर्तमान समयमे इङ्लिस प्रिमियर लिग खेलैत अछि।
अर्जेन्टिना राष्ट्रिय फुटबल टिम
अर्जेन्टिना राष्ट्रिय फुटबल टिम सेलेक्सीयोन डे फुटबल डे आर्हेन्टीना अन्तर्राष्ट्रिय फुटबल प्रतियोगितासभमे अर्जेन्टिनाक प्रतिनिधित्व करैत अछि ।
फिफा बर्षक सर्वोत्कृष्ट खेलाडी
फिफा बर्षक सर्वोत्कृष्ट खेलाडी विश्वभरिक महिला तथा पुरुष खेलाडीसभ मे सँ अन्तर्राष्ट्रिय कप्तान आ प्रशिक्षकसभक मतदानक आधारपर चुनि देल जाएवाला पुरस्कार छी । मतदान प्रकृया पोजिसनल मतदान प्रकृयाद्वारा होएत अछि ।


text:
डेविड भिया
डेविड भिल्ला (जन्म ३ दिसम्बर १९८१) हाल स्पेनी राष्ट्रिय टिमक लेल अग्रपंक्तिसँ खेलैवाला स्पेनी पुर्व फुटबल खेलाडी छथि।
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ "FIFA World Cup South Africa 2010: List of Players" (PDF), Fédération Internationale de Football Association (FIFA), ४ जून २०१०, पृ: २९, १६ जून २०१०-कऽ मूल रूप सङ्ग्रहित, अन्तिम पहुँच १३ सितम्बर २०१३।
|deadurl=प्यारामिटर ग्रहण नै केलक (सहायता)
- ↑ "Biography for David Villa", ११ जनवरी २००९-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)


text:
कलकत्ता : नाट्य संस्था कोकिल मंचक 26म वार्षिकोत्सव कलामंदिरक कलाकुंज प्रेक्षागृह मे मनाओल गेल. एहि अवसर पर डॉ. योगेन्द्र पाठक 'वियोगी' लिखित नाटक 'रंग-भंग' केर मंचन कएल गेल. गंगा झा केर निर्देशन मे मंचक कलाकार लोकनि नाटक केलनि. तत्पश्चात फगुआ ठहक्का मे कवि लोकनि होरी पर कविता पढलनि.
गोसओनिक गीत सं शुरू भेल कार्यक्रमक उदघाटन सत्र मे मैथिली कवि प्रो. विद्यानंद झा उद्गार व्यक्त करैत मंचक क्रियाकलाप पर संतोष व्यक्त केलनि. ओ मैथिली नाटक कें नव आयाम पर ल' जेबाक हेतु मंच कें प्रेरित-प्रोत्साहित केलनि. एहि अवसर पर अध्यक्ष ब्रजेश कुमार झा ओ सचिव सुधाचंद्र झा सेहो मंचक गतिविधिक जनतब देलनि. संचालन गंगा झा धन्यवाद ज्ञापित केलनि. एहि मध्य मंचक परामर्शदाता ओ पूर्व सचिव नबोनारायण मिश्र अतिथि लोकनि कें अबीर लगा माहौल कें फगुआमय केलनि.
'रंग-भंग' नाटक शुरू होइते लोक कें हंसबए मे सक्षम भेल. कॉमिक पात्र-दृश्य आ डायलॉग एहि नाटक कें दर्शक सं जोड़नहि छल कि एकटा कथानक उभरल जे सीनक सीन लोकक जिज्ञासा बढबैत गेल. होरी कें केंद्र क' लिखल एहि नाटक मे समाजक विभिन्न पक्ष समाहित छल. वैज्ञानिक सोच, समाजक कुरीति, चेष्टा-कुचेष्टा सहित समरसता सं जुड़ल विभिन्न बात बेस कलाकारी सं लिखल छल आ मंचित कएल गेल. नाटक किरण झा, संजय ठाकुर, रंजीत कुमार झा, सुधाचन्द्र झा आदि कलाकार सं सजल छल.
अंतिम सत्र मे 'फगुआ ठहक्का' कार्यक्रम मे महानगरक कवि लोकनि बेस मनोरंजक कविता पढ़लनि. नबोनारायण मिश्र कवि लोकनि कें होरीक टोपी आ पुष्प द' स्वागत केलनि. वरिष्ठ कवि राम लोचन ठाकुरक अध्यक्षता मे डॉ. योगेन्द्र पाठक 'वियोगी', राजीव रंजन मिश्र, मिथिलेश कुमार झा, अमोद कुमार झा, रंजीत कुमार झा, विजय इस्सर, चंदनकुमार झा, भास्करानंद झा 'भास्कर', कामेश्वर झा 'कमल', डॉ. अनमोल झा, रूपेश त्योंथ कविता पढलनि. गंगा झा कार्यक्रम कें अपन चुटुक्का आ चरिपतिया सं मनोरंजक बनओने रहलाह.
कार्यक्रमक अंत मे उपस्थित भाषाप्रेमी लोकनि द्वारा मैथिली साधिका डॉ. अणिमा सिंहक निधन पर किछु क्षणक मौन राखि शोक प्रकट कएल गेल. ज्ञात हो जे मैथिली साधिका डॉ. अणिमा सिंह केर निधन 9 मार्च कें दिनक 10.40 बजे हुनक आवास पर भ' गेलनि. 'मिथिला दर्शन'क अधिष्ठाता संपादक डॉ. सिंह 92 बरखक छलीह आ किछु मास सं बेमार चलि रहल छलीह.
कार्यक्रमक अंत मे उपस्थित भाषाप्रेमी लोकनि द्वारा मैथिली साधिका डॉ. अणिमा सिंहक निधन पर किछु क्षणक मौन राखि शोक प्रकट कएल गेल. ज्ञात हो जे मैथिली साधिका डॉ. अणिमा सिंह केर निधन 9 मार्च कें दिनक 10.40 बजे हुनक आवास पर भ' गेलनि. 'मिथिला दर्शन'क अधिष्ठाता संपादक डॉ. सिंह 92 बरखक छलीह आ किछु मास सं बेमार चलि रहल छलीह.
— मिथिमीडिया ब्यूरो


text:
बिहार मे भ्रष्टाचार आ अपराधक राज कायम अछि। भारत सरकारक रिपोर्ट बतओलनि जे देश मे सबसा बेसि अपराध आ रेप केर घटना बिहार मे होयत अछि। ई बात जन अधिकार पार्टी कें राष्ट्रीय अध्यक्ष पप्पू यादव प्रखंडक नवादा गाम मे जिला पार्षद मुक्तेश्वर प्रसाद सिंह मुकेश कें आवास पर प्रेस वार्ता मे कहलनि।
ओ कहलनि जे अहि सरकार मे दलितक सम्मान खतरा मे अछि। दलित नेता उदय नारायण चौधरी, दशरथ मांझी, श्याम रजक होयत आ रमई राम सभक महागठबंधन वा एनडीए मे अपमान भेल अछि। ओ कहलनि जे कांग्रेस विधानसभा चुनाव मे बड़का भाई केर भूमिका निभोता त’ ओ संगे लड़य लेल तैयार छथि। कहलनि जे यदि लोजपा नेता चिराग पासवान बिहार मे एनडीए कें मुख्यमंत्री होयत अछि त’ हुनका कोनो आपत्ति नै। ओ स्वयं कें बिहार मे सीएम कें चेहरा बतओलनि। कहलनि जे पूरा बिहार पप्पू यादव कें मुख्यमंत्री कें रूप मे देखै चाहैत अछि। कहलनि जे हुनका मुख्यमंत्री बनैत पूरा बिहार मे फैलल अपराध राज कें चाइर महीना मे समाप्त क’ अमन चैन कें राज कायम कयल जायत। ओ जिला मे पार्टी नेता मुक्तेश्वर मुकेश संगहि पूरी मजबूती सं काम करबाक बात कहलनि।


text:
कलकत्ता : स्थानीय तारासुन्दरी पार्क मे यात्री-नागार्जुन केर प्रतिमा लग 'काव्य संध्या' आयोजित भेल. मिथिला विकास परिषद् द्वारा मैथिली कें संविधानक आठम अनुसूचि मे स्थान भेटबाक उपलक्ष्य मे 25 दिसंबर कें काव्य संध्याक आयोजन कएल गेल.
कवि लक्ष्मण झा 'सागर' केर अध्यक्षता मे आयोजित कवि गोष्ठी मे रसिकजी, अशोक झा सहित भोलीजी, आमोद कुमार झा, बिनय भूषण, अजय तिरहुतिया, चन्दन कुमार झा, रूपेश त्योंथ आदि लोकनि कविता पाठ केलनि.
एहि अवसर पर रंगकर्मी भवनाथ झा सेहो अपन वक्तव्य रखलनि. प्रांगण मे मैथिली प्रेमी लोकनिक नीक जुटान भेल छल.
रिपोर्ट : मिथिमीडिया ब्यूरो


text:
थाङ लोङक शाही कोट
थाङ लोङक शाही कोट एक सांस्कृतिक भवन छी । एकर निर्माण लाई वंशक समय भेल छल आ एकर सुधार तथा बृहत बनेबाक काज त्रान वंश, ले वंश आ अन्तिममे गुयेन वंशक समय भेल छल । ई गढ़ वर्तमान समयमे हनोई कोटसँ मिलैत जुलैत अछि ।
ई शाही कोटक केन्द्रीय भाग युनेस्को विश्व सम्पदा क्षेत्रमे ब्राजिलमे भेल बैसार शत्रमे सन् २०१० जुलाई ३१ के सुचिकृत कएल गेल छल ।[१]
इतिहास[सम्पादन करी]
चित्र दीर्घा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
आकृति:भियतनामक विश्व सम्पदा क्षेत्रसभ
निर्देशाङ्क: २१°०२′११″उ॰ १०५°५०′३५″पू॰ / २१.०३६३९°N १०५.८४३०६°E